Eliya Do Dzi Va Se Ðe Nuwuwu: Eliya Tsɔ Eƒe Agbanɔamedzi De Asi Na Elisa\nGBE BUBU Afrikaans Albanian Amharic Arabic Armenian Azerbaijani Baoule Bicol Bislama Boulou Bulgarian Catalan Cebuano Chichewa China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Dangme Danish Dutch Efik Estonian Eŋlisi Eʋegbe Faroese Fijian Finnish Fon Franse Georgian German Greek Gun Haitian Creole Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Japanese Kabuverdianu Kazakh Kikamba Kikuyu Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Maya Moore Myanmar Ndebele (Zimbabwe) Nepali Norwegian Nzema Okpe Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Quechua (Cuzco) Rarotongan Romanian Romany (Macedonia) Romany (Macedonia) Cyrillic Russian Sango Serbian Serbian (Roman) Setswana Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tamil Tatar Telugu Thai Tigrinya Tsonga Turkish Twi Tzotzil Uighur (Cyrillic) Ukrainian Urdu Urhobo Uzbek Vietnamese Welsh Yoruba\nSRƆ̃ WOƑE XƆSE | ELIYA\nEdo Dzi Va Se Ðe Nuwuwu\nEliya se nyadzɔdzɔa: Fia Ahab ku. Míate ŋu akpɔe ɖaa le susu me be nyagblɔɖila tsitsia ye nye ema le asi lilim eƒe ge me hele ŋugble me yim, eke ŋku ɖi gãa, eye wòle ŋku ɖom nu siwo dzɔ le eya kple fia vɔ̃ɖi ma dome zi geɖe la dzi. Eliya to nɔnɔme sesẽ geɖe me! Enuenu la, Ahab kple eƒe fianyɔnu Izebel ti Eliya yome hedo ŋɔdzi nɛ be yewoawui, ale be eƒe agbe ɖo afɔku me gɔ̃ hã. Le Izebel ƒe sedede nu la, wowu Yehowa ƒe nyagblɔɖila geɖe, eye fia la mewɔ naneke be yeatsɔ axe mɔ nɛ o. Fia la kple srɔ̃a woɖo nugbe ɖe ame maɖifɔ Nabot, si nye ame dzɔdzɔe la ŋu hewu eya kple viaŋutsuwo ɖe ŋukeklẽ dzro ko ta. Le esia ta, Eliya gblɔ Yehowa ƒe ʋɔnudrɔ̃gbedeasi na Ahab tsɔ bu fɔ eya kple eƒe fiaƒome bliboa. Mawu ƒe nyawo le eme vam azɔ. Ahab ku le mɔ si nu Yehowa gblɔe ɖi be aku le.—1 Fiawo 18:4; 21:1-26; 22:37, 38; 2 Fiawo 9:26.\nKe hã, Eliya nya be ele be yeayi edzi anɔ dzi dom. Izebel gakpɔtɔ le agbe, eye eyi edzi nɔ ŋusẽ gbegblẽ kpɔm ɖe eƒe ƒomea kple dukɔa dzi. Eliya agado go nɔnɔme sesẽ geɖewo, eye nu geɖe li wògahiã be wòafia eƒe zɔhɛ Elisa si ava xɔ ɖe eteƒe la. Eya ta na míadzro Eliya ƒe dɔdeasi mamlɛawo dometɔ etɔ̃ me kpɔ. Ne míekpɔ ale si eƒe xɔse kpe ɖe eŋu wòdo dzi la, esia ate ŋu akpe ɖe mía ŋu míanya ale si míado ŋusẽ míawo hã míaƒe xɔse nyuie wu le ɣeyiɣi sesẽ siawo siwo me míele la me.\nWodrɔ̃ Ʋɔnu Ahaziya\nAhaziya, si nye Ahab kple Izebel viŋutsu la, va zu Israel fia azɔ. Le esi teƒe be wòasrɔ̃ nu tso edzilawo ƒe bometsinuwɔnawo me la, eto woƒe afɔtoƒe vɔ̃ɖiawo boŋ. (1 Fiawo 22:52) Ahaziya subɔ Baal, abe ale si edzilawo wɔe ene. Baal subɔsubɔ nye mawusubɔsubɔ ƒomevi aɖe si ɖia gbɔ ame sia ame si kpɔ gome le eme, eye wònana amewo ƒoa wo ɖokui ɖe nuwɔnawo abe gbedoxɔ me gbolowɔwɔ ene me, eye wotsɔa wo viwo saa vɔe gɔ̃ hã. Ðe nane aʋã Ahaziya be wòatrɔ eƒe nɔnɔme eye wòafia mɔ eƒe amewo ale be woaɖe asi le nuteƒemawɔmawɔ na Yehowa ƒe nuwɔna siwo gbɔ eme la ŋua?\nKasia, afɔku aɖe dzɔ ɖe fia dadala matsimatsi sia dzi gbe ɖeka. Ege tso eƒe xɔtaxɔ ƒe fesre si nu wotsɔ adzrala xe la nu, eye wòxɔ abi vevie. Esi eƒe agbe ɖo afɔku me alea gɔ̃ hã la, metrɔ ɖe Yehowa ŋu be wòakpe ɖe ye ŋu o. Ke boŋ, edɔ amewo ɖo ɖe Ekron, si nye woƒe futɔ Filistitɔwo ƒe dugã la me be woabia nu mawu si nye Baal-Zebub be mɔkpɔkpɔ gali be yeahaya hã. Esia medze Yehowa ŋu kura o. Edɔ mawudɔla aɖe ɖe Eliya, eye wògblɔ nɛ be wòaɖatso ame dɔdɔawo le mɔ dzi. Nyagblɔɖilaa gaɖo wo ɖe fia la gbɔ hede gbe sesẽ aɖe asi na wo be woagblɔ nɛ. Ahaziya wɔ nu vɔ̃ gã, elabena ewɔ nu abe ɖe Mawu aɖeke mele Israel o ene. Yehowa ɖoe be Ahaziya mafɔ le eƒe dɔba dzi gbeɖe o.—2 Fiawo 1:2-4.\nAhaziya si metrɔ dzi me o la bia ame dɔdɔawo be: “Aleke ŋutsu si va do go mi gblɔ nya siawo na mi la le?” Ame dɔdɔawo ƒo nu tso awu tsɛ si nyagblɔɖila dona la ŋu tsɔ ɖɔe, ale Ahaziya ɖo eŋu enumake be: “Eliya, Tisbitɔ lae.” (2 Fiawo 1:7, 8) Enyo be míade dzesii be Eliya nɔ agbe tsɛ eye wòlé fɔ ɖe Mawu subɔsubɔ ŋu ale gbegbe be ale si woɖɔ eƒe nudodo tsɛ la ɖeɖe gɔ̃ hã wɔe be fia la te ŋu kpɔe dze sii be eyae. Ðikekemanɔmee la, womate ŋu agblɔ nya sia tɔgbi tso Ahaziya alo edzilawo, siwo nye ŋuklẽlawo kple ŋutilãmenudilawo la ŋu o. Eliya ƒe kpɔɖeŋua ɖoa ŋku edzi na mí egbea be míawɔ ɖe Yesu ƒe aɖaŋuɖoɖo si nye be míanɔ agbe tsɛ eye míaƒe ŋku nanɔ nu si le vevie wu le agbe me ŋu la dzi.—Mateo 6:22-24.\nEsi Ahaziya ɖoe kplikpaa be yeatu nu kple Eliya ta la, edɔ asrafo 50 kple woƒe amegã ɖa be woaɖalé Eliya. Esi wokpɔ Eliya “wòbɔbɔ nɔ toa tame” * la, asrafomegãa ɖe gbe na Eliya amemabumabutɔe le fia la ƒe ŋkɔ me be ‘neɖi va,’ ɖewohĩ kple susu be yeakplɔe ayi aɖawu. Bu eŋu kpɔ ko! Togbɔ be asrafoawo nyae be Eliya nye “Mawu vavã la ƒe ame” hã la, wotsɔe be yewoate ŋu ava do ŋɔdzi nɛ. Aleke gbegbee woda ƒue nye si! Eliya gblɔ na asrafomegã la be: “Ne Mawu ƒe amee menye la, ekema dzo netso dziƒo wòafiã wò kple wò ame blaatɔ̃awo.” Eyome Mawu ɖe afɔ! “Dzo tso dziƒo va fiã eya kple eƒe ame blaatɔ̃awo.” (2 Fiawo 1:9, 10) Ale si asrafo mawo ƒe agbe nu tso nublanuitɔe la ɖoa ŋku edzi na mí nyuie be ŋkubiãnyae wònye le Yehowa gbɔ be ame aɖe nado vlo esubɔlawo alo awɔ nu ɖe wo ŋu amemabumabutɔe.—1 Kronika 16:21, 22.\nAhaziya gadɔ amegã aɖe kple ame 50 siwo kpe ɖe eŋu la ɖo ɖa. Amegã evelia ya ƒe amemabumabua ganyra wu. Nu ɖekae nye be mesrɔ̃ naneke tso ale si ŋutsu 51-awo ku la me o, evɔ ɖewohĩ ame siwo dzoa fiã la ƒe afiwo ganɔ toa ŋu hafi. Nu eveliae nye be menye ɖeko wògagblɔ amemabumabunya si nye “ɖi va” si ame si do ŋgɔ nɛ la gblɔ ko o, ke egatsɔ “fifi laa!” hã kpe ɖe eŋu. Bometsinuwɔwɔ kae nye esi! Eya ta eya kple eƒe ameawo bu woƒe agbe abe ale si ko wònɔ le ame gbãtɔawo gome ene. Fia la tɔ koŋue gavɔ̃ɖi wu. Nu siwo dzɔ la metsɔ fu lãme nɛ gɔ̃ hã o, eye wògadɔ asrafowo ƒe ha etɔ̃lia ɖa. Dzidzɔtɔe la, amegã etɔ̃lia ya dze nunya. Ete ɖe Eliya ŋu ɖokuibɔbɔtɔe, eye wòɖe kuku be wòakpɔ ye kple yeƒe amewo ƒe agbe ta. Ðikeke mele eme o be Eliya, si nye Mawu ƒe ame la, ɖe Yehowa ƒe nublanuikpɔkpɔ fia le ale si wòwɔ nu ɖe amegã ɖokuibɔbɔla sia ŋui me. Yehowa ƒe dɔla gblɔ na Eliya be wòayi kple asrafoawo. Eliya wɔe nenema, eye wògagblɔ Yehowa ƒe gbedeasia na fia vɔ̃ɖi la. Ahaziya ku, abe ale si Mawu gblɔe ɖi ene. Ƒe eve pɛ koe wòɖu fia.—2 Fiawo 1:11-17.\nEliya ɖe Yehowa ƒe nɔnɔme si nye nublanuikpɔkpɔ fia asrafomegã si bɔbɔ eɖokui la\nAleke Eliya wɔ do dzi togbɔ be ame siwo dome wònɔ la tri to hedze aglã hã? Nyabiase ma ka míawo hã egbea, alo? Ðe wòte ɖe dziwò kpɔ be ame aɖe si nètsɔ ɖe le eme na la gbe aɖaŋuɖoɖo si me nunya le la sese eye wòɖoe kplikpaa be yeaɖe afɔ si agblẽ nu le eŋu la boŋua? Aleke míawɔ anɔ te ɖe dzigbãnya mawo tɔgbi nu? Ðewohĩ míate ŋu asrɔ̃ nane tso afi si asrafoawo ke ɖe Eliya ŋu le la me, enɔ “toa tame.” Míate ŋu agblɔ nu si tae Eliya nɔ afi ma ɖo la kple kakaɖedzi ya o, gake míenyae kɔtɛ be esi wònye be enye ame si doa gbe ɖa ta la, ekpɔe be ale si ɖoɖoezizi le afi ma la nye mɔnukpɔkpɔ nyui aɖe na ye be yeate ɖe yeƒe Mawu si yelɔ̃ la ŋu kplikplikpli. (Yakobo 5:16-18) Nenema kee enuenu la, míawo hã míate ŋu adi ɣeyiɣi be míawo ɖeɖe míate ɖe Mawu ŋu, ayɔ eƒe ŋkɔ agblɔ míaƒe xaxawo kple dzimedidiwo nɛ. Ekema anɔ bɔbɔe na mí be míado dzi ne ame siwo dome míele la wɔa nu ɖekematsɔlemetɔe heɖea afɔ si agblẽ nu le woawo ŋutɔwo ŋu.\nEliya Tsɔ Eƒe Agbanɔamedzi De Asi Na Elisa\nƔeyiɣia de azɔ be Eliya naɖe asi le eƒe dɔdeasia ŋu na Elisa. De dzesi nu si wòwɔ. Esime eya kple Elisa wonɔ dzodzom le Gilgal la, Eliya gblɔ na Elisa be wòatsi afi ma ale be ye ɖeka yeayi Betel, si anɔ abe kilometa 11 ƒe mɔzɔzɔ ene. Elisa ɖo eŋu nɛ kakaɖedzitɔe be: “Zi ale si Yehowa le agbe, eye wò hã nèle agbe la, nyemagblẽ wò ɖi o.” Esi wo ame evea wova ɖo Betel la, Eliya gblɔ na Elisa be ye ɖeka yeazɔ mɔ ayi Yeriko, si gbɔ didi abe kilometa 22 ene. Elisa gaɖo nya ŋu nɛ kakaɖedzitɔe abe ale si wòwɔe tsã ene. Esi woɖo Yeriko la, nu ma ke gadzɔ zi etɔ̃lia hafi woɖo ta Yordan-tɔsisia gbɔ si anɔ abe kilometa 8 ƒe mɔzɔzɔ ene. Elisa gaku ɖe Eliya, si tsi wui la ŋu goŋgoŋ. Egbe be yematrɔ le Eliya yome o.—2 Fiawo 2:1-6.\nElisa nɔ nɔnɔme vevi aɖe, si nye lɔlɔ̃ si nu metsina o, la ɖem fia. Lɔlɔ̃ sia tɔgbie Rut ɖe fia Naomi, enye lɔlɔ̃ si nana ame kuna ɖe ame si wòlɔ̃ la ŋu goŋgoŋ, eye medina be ye kple amea dome naklã o. (Rut 1:15, 16) Mawu subɔlawo katã hiã na nɔnɔme ma egbea wu ɣeyiɣi bubu ɖe sia ɖe. Ðe míekpɔa eƒe vevienyenye nyuie abe ale si wònɔ le Elisa gome enea?\nLɔlɔ̃ si nu metsina o si Elisa ɖe fia la anya de dzi ƒo na Eliya, si tsi wui la ŋutɔ. Lɔlɔ̃ ma wɔe be mɔnukpɔkpɔ su Elisa si wòkpɔ Eliya ƒe nukunu mamlɛtɔ teƒe. Le Yordan-tɔsisia ƒe akpa aɖewo la, tɔa goglo eye tsia sina kplakplakpla, ke Eliya tsɔ eƒe nyagblɔɖila ƒe awua ƒo tsia dzi. Kasia, tsia ma ɖe akpa eve! “Nyagblɔɖilawo ƒe vi blaatɔ̃” hã kpɔ nukunu ma teƒe. Anɔ eme be wonye ŋutsuwo ƒe hatsotso aɖewo siwo nɔ dzidzim ɖe edzi siwo nɔ hehe xɔm be woava xɔ ŋgɔ le tadedeagu dzadzɛa me le anyigba la dzi. (2 Fiawo 2:7, 8) Anɔ eme be Eliya ye nɔ hehenaɖoɖoa dzi kpɔm. Ɣeaɖeɣi va yi la, Eliya se le eɖokui me be ye ɖeka koe nye nuteƒewɔla si susɔ ɖe anyigba la dzi. Tso ɣemaɣi la, Yehowa ɖo Eliya ƒe dzidodoa teƒe nɛ, eye wòna wòkpɔ ŋgɔyiyi gã si nɔ edzi yim le Esubɔlawo dome la teƒe.—1 Fiawo 19:10.\nEsi wotso Yordan-tɔsisia vɔ la, Eliya gblɔ na Elisa be: “Bia nu si mawɔ na wò hafi woakɔm adzoe le gbɔwò.” Eliya nyae be ɣeyiɣia de be yeadzo. Mete ɖe edzi be yeƒe zɔhɛ si yenye xoxo na la ava xɔ mɔnukpɔkpɔ kple ɖoƒe siwo le ŋgɔ gbɔna la o. Ke boŋ Eliya di vevie be yeakpe ɖe eŋu le mɔ sia mɔ si nu wòanya wɔ le. Nu ɖeka sia koe Elisa bia be: “Meɖe kuku, na wò gbɔgbɔ ƒe gome evem.” (2 Fiawo 2:9) Menye ɖe wònɔ gbɔgblɔm be yedi be yeaxɔ gbɔgbɔ kɔkɔe si nɔ Eliya dzi la ƒe teƒe eve o. Ke boŋ, ɖe wònɔ biabiam be yeaxɔ domenyinu si tɔgbi viŋutsu si nye ŋgɔgbevi xɔna, elabena le se nu la, eyae xɔa domenyinua ƒe akpa gãtɔ, alo teƒe eve, ale be wòasu te nyuie hena eƒe ƒomegbanɔamedzi yeyea tsɔtsɔ. (5 Mose 21:17) Esi wònye be eyae ava xɔ ɖe Eliya teƒe awɔ dɔ siwo wɔm wònɔ ta la, edze ƒãa be ekpɔe be ele be dzinɔameƒo ƒe gbɔgbɔ si nɔ Eliya si la nanɔ ye hã ye si ale be yeate ŋu awɔ dɔa ade goe.\nÐokuibɔbɔtɔe la, Eliya gblẽ ŋuɖoɖoa ɖe Yehowa si me. Ne Yehowa ɖe mɔ Elisa kpɔ eteƒe esime Mawu kɔ nyagblɔɖila tsitsia dzoe la, ekema efia be Mawu awɔ Elisa ƒe didia dzi nɛ. Esime ame siawo siwo nye xɔlɔ̃wo ƒe geɖewoe nye esia la nɔ zɔzɔm hele “dze ɖom le yiyim la,” kasia, nu wɔnuku aɖe dzɔ!—2 Fiawo 2:10, 11.\nDzo ƒe keklẽ wɔnuku aɖe dze le dziŋgɔlia me eye wònɔ tetem ɖe wo ŋu. Míate ŋu akpɔe le susu me be nane ɖe gbe abe yaƒoƒo sesẽ aɖe ene esime nane si nɔ dzo dam la nɔ du dzi sesĩe ɖo ta ŋutsu eveawo gbɔ, si wɔe be wo dome klã, eye ɖewohĩ wote yi megbemegbe le ale si gbegbe nudzɔdzɔa wɔ nuku na woe ta. Nu si wokpɔ la nye tasiaɖam si nɔ dzo dam abe ɖe dzoe wotsɔ wɔe ene. Eliya nya be ɣeyiɣia de na ye azɔ be yeadzo. Ðe wòlia tasiaɖam la hafi ge ɖe emea? Nuŋlɔɖia megblɔe o. Aleke kee wòɖale o, ede dzesii be wokɔ ye yi yame ʋĩi le ahom la me!\nElisa ƒe nu ku esime wòkpɔ nu si nɔ dzɔdzɔm. Esi Elisa kpɔ nudzɔdzɔ wɔnuku sia teƒe ta la, enyae be Yehowa ana dzinɔameƒo ƒe gbɔgbɔ si nɔ Eliya si la ƒe ‘gome eve’ ye vavã. Gake Elisa lé blanui ale gbegbe be mebu nya ma ŋu o. Menya afi si yim ye xɔlɔ̃ vevi tsitsi la le o, gake anɔ eme be menɔ mɔ kpɔm be yeagakpɔ Eliya ake o. Edo ɣli be: “Fofonye, fofonye! Israel ƒe aʋatasiaɖam kple eƒe sɔdolawo!” Enɔ eƒe kpɔɖeŋuɖola si gbɔ melɔ̃a nu le o la yome kpɔm ɖaa va se ɖe esime wòbu ɖee; eyome Elisa dze eƒe awu le nuxaxa ta.—2 Fiawo 2:12.\nEsime Eliya nɔ dzi liam yina dziƒolilia me la, ɖe wòse exɔlɔ̃a ƒe konyifafa, si wɔe be eya ŋutɔ hã fa aɖatsia? Aleke kee wòɖale o, enyae nyuie be ye xɔlɔ̃ ma kpe ɖe ye ŋu yeto nɔnɔme sesẽ aɖewo me. Anyo ŋutɔ be míasrɔ̃ nu tso Eliya ƒe kpɔɖeŋua me, eye míadze xɔlɔ̃ ame siwo lɔ̃ Mawu hedina be yewoawɔ eƒe lɔlɔ̃nu!\nYehowa ɖe Eliya yi dɔ bubu aɖe gbe\nAfi kae Eliya yi azɔ? Subɔsubɔha aɖewo fiaa nu be wokɔe yi dziƒo be wòanɔ Mawu gbɔ. Gake mate ŋu anɔ eme nenema o. Ƒe alafawo megbe la, Yesu Kristo gblɔ be ame aɖeke melia yi dziƒo do ŋgɔ na yeƒe anyigba dzi vava o. (Yohanes 3:13) Eya ta esi nuŋlɔɖia gblɔ be “Eliya to ahom la me yi dziƒo” la, ele be míabia be, Dziƒo kae wòyi? (2 Fiawo 2:11) Ne Biblia zã nya “dziƒo” la, menye afi si Yehowa le la ko ŋue wòkuna ɖo o, ke ekuna ɖe míaƒe anyigbaa ƒe yamenutowo hã ŋu, afi si alilikpowo nɔna, eye xeviwo hã dzona le. (Psalmo 147:8) Dziƒo ma, si le tsitre ɖi na dziŋgɔlia, ye Eliya yi. Ke nu kae gadzɔ kplɔe ɖo?\nÐeko Yehowa ɖe nyagblɔɖila si gbɔ melɔ̃a nu le o la yi dɔ yeye aɖe gbe le fiaɖuƒe kemɛa, si nye Yuda fiaɖuƒea me. Biblia ƒe nuŋlɔɖia ɖee fia be Eliya ganɔ dɔ dzi le afi ma, anɔ abe ƒe adre kple edzivɔ ene megbe. Fia Yehoram si vɔ̃ɖi lae nɔ Yuda dzi ɖum ɣemaɣi. Eɖe Ahab kple Izebel ƒe vinyɔnu, eya ta woƒe ŋusẽkpɔɖeamedzi vɔ̃ɖi la gakpɔtɔ nɔ edzi yim. Yehowa de dɔ asi na Eliya be wòaŋlɔ agbalẽ si anye ʋɔnudrɔ̃gbedeasi ɖe Yehoram ŋu. Eye eva eme le nyagblɔɖia nu be Yehoram ku ŋɔdzitɔe. Esi gavloe wue nye be nuŋlɔɖia ƒo ŋutinyaa ta be: “Eƒe ku meve ame aɖeke o.”—2 Kronika 21:12-20.\nVovototo gã kae nye esi le ame vɔ̃ɖi ma kple Eliya dome! Míenya ale si Eliya ku alo ɣeyiɣi si me wòku ya o. Gake míenya be eƒe ku menɔ abe Yehoram, ame si ƒe ku meve ame aɖeke o, la tɔ ene o. Elisa susu exɔlɔ̃a vevie. Nyagblɔɖila wɔnuteƒe bubuawo hã asusui godoo. Ƒe 1,000 aɖewo megbe gɔ̃ hã la, Yehowa ŋutɔ hã gadea asixɔxɔ Eliya ŋu, elabena ena eƒe nyagblɔɖila ma si gbɔ melɔ̃a nu le o la ƒe nɔnɔme dze le nɔnɔmetɔtrɔ ŋuti ŋutega la me. (Mateo 17:1-9) Àdi be yeasrɔ̃ nu tso Eliya gbɔ eye nàtu xɔse sẽŋu si tea ŋu nɔa te ɖe nɔnɔme sesẽwo nu la ɖoa? Ekema ɖo ŋku edzi ɣesiaɣi be nàdze xɔlɔ̃ ame siwo lɔ̃ Mawu, nàlé fɔ ɖe Yehowa subɔsubɔ ŋu, eye nànɔ gbe dom ɖa edziedzi tso dzi me. Neva eme be wò hã nàkpɔ nɔƒe mavɔ le Yehowa, Mawu si lɔ̃a ame la ƒe dzi me!\n^ mm. 9 Agbalẽnyala aɖewo gblɔ be to si wowɔnɛ le afi sia lae nye Karmel Toa, afi si Mawu kpe ɖe Eliya ŋu wòɖu Baal ƒe nyagblɔɖilawo dzi le ƒe aɖewo do ŋgɔ. Ke hã, Biblia meƒo nu tso to si tututu wònye la ŋu o.\nÐikekemanɔmee la, xɔlɔ̃wɔwɔ si nɔ Eliya kple Elisa dome la kpe ɖe wo ŋu wodo dzi le ɣeyiɣi sesẽwo me\nEliya—Edo Dzi Va Se Ðe Nuwuwu\n“Ame Kae Le Yehowa Ƒe Akpa Dzi?” (2 Mose 20:1-7; 24:3-18; 32:1-35; 34:1-14)


KAƉIKATE ƆKO 10 AKP - Ne kama ne, lonya Ɣaa kpabo mama - Bible Search\nKAƉIKATE ƆKO 9 KAƉIKATE ƆKO 11\nKAƉIKATE ƆKO 10\nƔaa Kpabo Gɔ Nto Kakoi Kosoi.\n1Ne kama ne, lonya Ɣaa kpabo mama gɔ mba ɔle ɔso ɔbɔrɛ i kato. Ɔɣɛ i adɔdɔ ndɛ̃ fiɛ ɔbebei ɔki ɔlɔ ɔ̃ iti. Ɔ̃ katɔ̃ to kafiɛ lɛ kuɣɛ̃ fiɛ ɔ̃ ngba se lɛ ɔtɔ akpa. 2Ɔmɔɛ̃ kakoi kawɛ̃ ga mabusi ɔto i kɔrɔ̃. Ɔsu ɔ̃ kuɖearɔ̃kpa ɔɣedza i ɔpo iso fiɛ kubenakpa ana ɣɛ i karɔ̃ iso. 3Ne ɔfã teteree lɛ dzata nto ɔfafã. Gɔ ɔfã ne, kado iɖu ikpɛ ikɔdzɛ silɔ ɔre. 4Gɔ kado iɖu ikpɛ ikɔdzɛ silɔ ɔre ne, lobie sɔ si lotsɛrɛ ara wa lonɔ losɛ, ɣɛ silɔ siwɛ̃ ɔɖe me ika sibɔrɛgu i kato sɔ, “Sɛ̃ ara wa i kado iɖu aka akɔdzɛ ɔɣɛ sɛ ne daatsɛrɛ wã asɛ.”\n5Kere ne, Ɣaa kpabo gɔ lonya ɔɣɛ i ɔpo gu karɔ̃ iso ɔkɔlɛ ɔ̃ kuɖearɔ̃ kato. 6Ɔkã ndamu i Ɣaa gɔ nna kawirikɔ̃ fiɛ ɔ̃ lobara kato gu kã ara ɔɖuɖu, karɔ̃ gu kã iso ara ɔɖuɖu, ɔpo gu ɔ̃ ame ara ɔɖuɖu iyere ame ɔɣɛ sɔ, “Ɔwi inina kuiwɛ̃ iisibawe. 7Si Ɣaa kpabo kɔdzɛva ɔfɛ̃ ɔ̃ kadadã ne, iyɔ Ɣaa adzuni wɛrɛa wa imomo i ɔ̃ kanyamaɖidze ma nɖe ɔ̃ maɖabo ɔpɛ aaba i ne ame.”\n8Ne kama ne, silɔ dzɛ lonɔ lobɔrɛgu i kato ɔledza me ika iɖegu sɔ, “Kɛlɛ aafɔ kakoi ga mabusi fiɛ kapia i Ɣaa kpabo gɔ nɣɛ i karɔ̃ gu ɔpo iso nrɔɔ̃ ame.”\n9Ne ɔso lokɛlɛ Ɣaa kpabo kɔrɛ loɣere wũ sɔ ɔsu kakoi ɔtã me. Ɔɣere me sɔ, “Fɔ si awe. Ito iawe ɔɖo i fɔ kayiri ame, ɣɛɛ i fɔ kanya ame ne, iawe ɔmɛrɛ̃ lɛ maɣendu.”\n10Lofɔ kakoi i ɔ̃ kɔrɛ lowe. I wũ kanya ame ne, iwe me ɔmɛrɛ̃ lɛ maɣendu, ɣɛɛ gɔ lome ne, iwe ɔɖo i wũ kayiri ame. 11Ne ɔɣere me sɔ, “Ikate sɔ aapɛ Ɣaa Itɔ̃me imomo atã nɖebi gbodzoo, maturi agbãagbã, siɖe agbãagbã, gu magara gbodzoo.”


1 Tesalonikatɔwo 3 | Biblia Le Internet Dzi | Xexe Yeye Gɔmeɖeɖe (1984)\n3 Eya ta esi míegate ŋu nɔ dzi dom azɔ o la, míekpɔe be, enyo be míawo ɖeɖe míatsi Atene; 2 eye míedɔ Timoteo, mía nɔvi kple Mawu ƒe subɔla le Kristo la ŋuti nya nyui la me, bene wòana mianɔ te sesĩe, eye wòafa akɔ na mi le miaƒe xɔse ŋuti, 3 bene xaxa siawo nagaʋuʋu ame aɖeke o. Elabena mia ŋutɔwo mienyae be, nu sia tututu wɔwɔ tae woɖo mí ɖo. 4 Le nyateƒe me hã, esime míenɔ mia gbɔ la, míenɔ egbɔgblɔ dzi na mi do ŋgɔ, be ele be míaɖo xaxa me godoo, abe ale si wòva dzɔ, eye mienyae ene. 5 Le nyateƒe me la, esia tae esi nyemegate ŋu nɔ dzi dom azɔ o la, medɔ ame ɖa be manya miaƒe nuteƒewɔwɔ, be ame aɖe menya nu o, Tela la anya te mi kpɔ le mɔ aɖe nu, eye míaƒe agbagbadzedze azu dzodzro mahĩ. 6 Gake ɖeko Timoteo tso mia gbɔ va ɖo mía gbɔ koe nye esia, eye wòva gblɔ miaƒe nuteƒewɔwɔ kple lɔlɔ̃ ŋuti dzidzɔnya la na mí, be mieyi edzi le ŋku ɖom mía dzi ɣesiaɣi, eye wòle mia dzrom vevie be yewoakpɔ mí, abe ale si ko wòle míawo hã dzrom be míakpɔ mi ene. 7 Nɔviwo, esia tae wofa akɔ na mí le mia ŋuti le míaƒe hiãkame kple xaxa la me to nuteƒewɔwɔ, si mieɖena fiana la me, 8 elabena azɔ la, ne miele tsitre sesĩe le Aƒetɔ la me la, ke agbe gaɖo mía me. 9 Elabena akpedada kae míate ŋu atsɔ aɖo eteƒe na Mawu ɖe mia ta, ɖe dzidzɔ gã si kpɔm míele le mía Mawu ŋkume le mia ta, la ŋuti 10 esime míele kokoƒoƒo dzi vevie zã kple keli be míakpɔ miaƒe ŋkume, eye míatsɔ nu siwo susɔ le miaƒe xɔse ŋu la akpee na mi? 11 Azɔ la, mía Mawu kple Fofo la ŋutɔ kpakple mía Aƒetɔ Yesu nafia mɔ mí dzidzedzetɔe ava mia gbɔ. 12 Gawu la, Aƒetɔ la nekpe ɖe mia ŋu miatsi, ɛ̃, nena miagba go, le lɔlɔ̃ na mia nɔewo kple amewo katã me, abe ale si míawo hã míele na mi la ene; 13 bene wòana miaƒe dziwo nali ke, eye mokaka naganɔ wo ŋu o, le kɔkɔenyenye me le mía Mawu kple Fofo la ŋkume, le mía Aƒetɔ Yesu kple eƒe ame kɔkɔewo katã ƒe anyinɔɣi la.


Turkey Dziɖuɖua Gakpɔtɔ Le Afɔkpo Tum Asrafo Ƒe Hehexɔxɔ Gbelawo Le Dzitsinya Ta Ƒe Gomenɔamesiwo\nGBE BUBU Afrikaans Albanian Armenian Azerbaijani Azerbaijani (Cyrillic) Chichewa China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hungarian Indonesian Italian Japanese Kikaonde Kinyarwanda Kirundi Korean Lithuanian Malagasy Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Slovenian Spanish Swahili Swedish Turkish Ukrainian Xhosa Zulu\nMARCH (Tedoxe) 17, 2014\nTurkey Dziɖuɖua Gbe Be Yemawɔ Ðe Europa Ƒe Ðoɖo Ku Ðe Asrafo Ƒe Hehexɔxɔ Dzi O\n“Turkeytɔ ɖe sia ɖe nyea asrafo tso edzigbe ke.” Wofia nya siawo sukuviwo, dunyagblɔlawo zãnɛ le woƒe nyagbɔgblɔwo me, eye wokunɛ ɖe to me na ame siwo woyɔ be woava xɔ asrafo ƒe hehe. Enye dzizizi na Turkey-ŋutsuwo katã be woaxɔ asrafo ƒe hehe eye eƒe gɔmedzedze nyea dzidzɔ gã aɖe na amewo. Eya ta mewɔ nuku o be Turkey (Turquie) dziɖuɖua gbe be yemaɖe mɔ ɖe gomenɔamesi si nye be ame ate ŋu agbe be yemaxɔ asrafo ƒe hehe o le dzitsinya ta la ŋu o.\nTurkey dziɖuɖua nye Europa Aɖaŋudeha me tɔ ʋɛ siwo medea bubu asrafo ƒe hehexɔxɔ gbegbe le dzitsinya ta ƒe ɖoɖoa ŋu o la dometɔ ɖeka\nGake esi wònye be Turkey-dukɔa le Europa Aɖaŋudeha me eye wòda asi ɖe Europa Ƒe Amegbetɔ Ƒe Gomenɔamesiwo Ƒe Ðoɖowɔha ƒe ɖoɖowo dzi be yeawɔ ɖe wo dzi ta la, eƒoe ɖe enu be wòawɔ ɖe Europa ƒe ɖoɖowo dzi. Tso esime Europa Amegbetɔ Ƒe Gomenɔamesiwo Ŋuti Ʋɔnudrɔ̃ƒea ƒe Nyagbugbɔgadrɔ̃kɔmiti Gãtɔ tso Bayatyan kple Armenia, ƒe nyaa me la, agba le Turkey dziɖuɖua dzi be wòawɔ ɖe Europa Aɖaŋudeha ƒe ɖoɖowo dzi ahaɖe mɔ ɖe asrafo ƒe hehexɔxɔ gbegbe le dzitsinya ta ƒe gomenɔamesi la ŋu le eƒe dukɔa me. Esi Turkey dziɖuɖua gbe esia wɔwɔ ta la, nuwo mele ame siwo gbea asrafo ƒe hehe xɔxɔ le dukɔ sia me kpam o.\nLe ƒe 10 siwo va yi me la, ŋutsu 55 siwo nye Yehowa Ðasefowoe ŋlɔ agbalẽ na Turkey dziɖuɖua be wòaɖe mɔ ɖe asrafo ƒe hehe xɔxɔ gbegbe le dzitsinya ta ƒe gomenɔamesi ŋu. Esi womewɔ woƒe biabia dzi na wo o ta la, wotsɔa ʋɔnunya gbogbo aɖewo ɖe wo ŋuti, wodoa fe gbogbo aɖewo na wo, eye woléa wo dometɔ aɖewo gɔ̃ hã dea ga ƒe gbogbowo. Fifi laa la, wodrɔ̃a ʋɔnu sɔhɛ Ðasefo 15 aɖewo enuenu le esi wogbe be yewomaxɔ asrafo ƒe hehe o le dzitsinya ta la ta.\n‘Ele Be Mawɔ Ðe Nye Dzitsinya Ƒe Mɔfiame Dzi’\n“Nyemexɔe se be Dukɔ Sẽŋu aɖeke ate ŋu azi dzinye mawɔ nu si tsi tsitre ɖe nye dzitsinya si metsɔ Biblia na hehee kple Mawu ƒe nya si dze le Yesaya 2:4 la ŋu o, eye mexɔe se be ele be mawɔ mawunyakpukpui sia dzi.” Woɖe mawunyakpukpui nyanyɛ ma me nyawo ɖe kpe dzi le Dukɔ Ƒoƒuawo ƒe dɔwɔƒegã si le New York City. Kpukpui ma gblɔ be ame siwo tsri aʋawɔwɔ la ‘atsɔ woƒe yiwo atu agblenuwoe eye womagasrɔ̃ aʋawɔwɔ azɔ o.’ Feti Demirtaş si nye Turkeytɔ si xɔ ƒe 25 la gblɔ nya siawo tsɔ ɖe nu si tae wòlɔ̃ faa be woalé ye tu wu be yeasrɔ̃ aʋawɔwɔ la me. Esi wònye Yehowa Ðasefoe Feti nye ta la, exɔe se vevie be ele be yeawɔ ɖe yeƒe dzitsinya si yetsɔ Biblia na hehee la ƒe mɔfiame dzi. Le esia ta wodrɔ̃ ʋɔnu Feti zi ewo sɔŋ eye wonɔ ga me wu ƒe ɖeka kple afã.\nEsi wolé Feti zi gbãtɔ la, asrafowo ƒe tatɔ aɖe ɖe gbe nɛ be wòado asrafowu, gake egbe, eye wòtiae be yeawɔ ɖe yeƒe dzitsinya si yetsɔ Biblia na hehee la ƒe mɔfiame dzi. Asrafomegã si kpɔa asaɖa la dzi kplɔ Feti va ame 400 ŋkume heɖe gbe nɛ be wòado asrafowu. Egagbe ake. Le eƒe gamenɔnɔ gbãtɔ sia me la, gaxɔdzikpɔlawo dzui vevie, woƒo eƒe tagbɔ, abɔta, afɔwo kple tome nɛ.\nEsi wolé Feti zi atɔ̃lia le April (Afɔfiɛ) 2006 me la, gaxɔdzikpɔlawo zi edzi wòɖe nu sia nu hetsi godui ko me ale be wòado asrafowu. Esi wògbe asrafowua dodo la, gaxɔdzikpɔlawo tui ɖe tohegaxɔ me ŋkeke ene. Wodea ga asi nɛ blana ɖe gakpo aɖe ŋu le eƒe abati ŋu le zã me eye wodea ga asi nɛ blana ɖe kpe aɖe ŋu le ŋkeke me kple susu be wòana ta. Feti gblɔ be, “Mevɔ̃na le ŋkeke me eye nyemetea ŋu dɔa alɔ̃ le zã me o le fu siwo wɔm wolem kple fu siwo mesusuna be woate ŋu ava awɔm la ŋu bubu ta. Togbɔ be fu siwo wɔm wolem na be nu tena ɖe dzinye vevie hã la, meɖoe kplikpaa be mawɔ ɖe nye dzitsinya ƒe mɔfiamewo dzi.”\nEuropa Ʋɔnudrɔ̃ƒea Da Asrafo Ƒe Hehexɔxɔ Gbegbe Le Dzitsinya Ta Ƒe Nyaa Kpɔ\nLe ƒe 2007 me la, Feti Demirtaş tsɔ eƒe nyaa yi Europa Ʋɔnudrɔ̃ƒea be Turkey dziɖuɖua tu afɔkpo yeƒe gomenɔamesi esi wòlé ye de ga ɖe asrafo ƒe hehexɔxɔ gbegbe le dzitsinya ta la ta. Le January (Dzove) 17, 2012 me la, Europa Ʋɔnudrɔ̃ƒea tso nya me wòde Feti dzi, eye wòɖo kpe edzi be wowɔ funyafunyae heɖi gbɔ̃e eye esia na wòto vevesese kple fukpekpe geɖe me. Gakpe ɖe eŋu la, Ʋɔnudrɔ̃ƒea gblɔ kpee be asrafo ƒe hehexɔxɔ gbegbe le mawudzixɔse ta nye gomenɔamesi si ta Europa Ƒe Amegbetɔ Ƒe Gomenɔamesiwo Ƒe Ðoɖowɔha kpɔ. *\nEsi Ʋɔnudrɔ̃ƒea tso nya me kɔtɛe alea ta la, Feti kpɔ mɔ be Turkey dziɖuɖua aɖe asi le nya siwo wòtsɔ ɖe ye ŋu la ŋu. Turkey dziɖuɖua xe nugblẽfe si ƒe home nye euro 20,000 nɛ abe ale si Europa Ʋɔnudrɔ̃ƒea bia tso esi ene. Gake le ɣleti ene pɛ ko le Europa Ʋɔnudrɔ̃ƒea ƒe nyametsotso le Feti Demirtaş kple Turkey ƒe nyaa ŋu megbe la, Turkey ƒe Asrafoʋɔnudrɔ̃ƒea galé Feti de ga ɣleti eve kple afã ɖe asrafo ƒe hehexɔxɔ gbegbe ta. Feti tsɔ nyaa yi Asrafoʋɔnudrɔ̃ƒea gbɔ be woagbugbɔ adrɔ̃ na ye gake nyaa gakpɔtɔ le afi ma fifia.\nDukɔ Ƒoƒuawo Ƒe Kɔmiti Hã De Asrafo Ƒe Hehexɔxɔ Gbegbe Le Dzitsinya Ta Dzi\nTurkey dziɖuɖua do toku Dukɔ Ƒoƒuawo Ƒe Amegbetɔwo Ƒe Gomenɔamesiwo Ŋuti Kɔmitia ƒe mɔfiame siwo woɖe ɖe go nyitsɔ laa hã. Le ƒe 2008 me la, Ðasefo eve siwo ŋkɔe nye Cenk Atasoy kple Arda Sarkut tsɔ nya ɖe Turkey dziɖuɖua ŋu le Dukɔ Ƒoƒuawo Ƒe Kɔmitia gbɔ be etu afɔkpo yewoƒe gomenɔamesi le ale si wodrɔ̃a ʋɔnu yewo edziedzi ɖe asrafo ƒe hehexɔxɔ gbegbe le dzitsinya ta la ta. Le eƒe nyametsotso si wòɖe go le March (Tedoxe) 29, 2012 dzi la, Dukɔ Ƒoƒuawo Ƒe Kɔmiti gblɔ be ŋutsuawo “ƒe mawudzixɔsewo tae wogbe be yewomaxɔ asrafo ƒe hehe o” eye “ʋɔnudɔdrɔ̃ wo kple wo dede ga nye afɔkpotutu woƒe amegbetɔ ƒe gomenɔamesi eye wònye Dukɔwo Dome Dukɔmeviwo Kple Dunyahehawo Ƒe Gomenɔamesi Ƒe Nubabla ƒe Seti 18 lia ƒe memama 1 dzi dada.”\nAleke Turkey dziɖuɖua wɔ nu ɖe mɔfiame siawo ŋu? Wogabia tso ŋutsu eve siawo si kokoko be woanɔ yewo gbɔ vam ɣleti ene sia ɣleti ene * hena asrafo ƒe hehe xɔxɔ eye ne womeva o la, woade wo ga alo ado fe gbogbo aɖe na wo.\nYehowa Ðasefo siwo le Turkey ɖoe kplikpaa be yewoawɔ ɖe se si Biblia de be yewonelɔ̃ yewo nɔviwo la dzi. Ne Turkey dziɖuɖua yɔ Ðasefoawo be woava xɔ asrafo ƒe hehe la, ele be Ðasefo ɖe sia ɖe natso nya me le nu si wòawɔ la ŋu. Feti Demirtaş kple Ðasefo bubuwo ŋutɔwo kpɔe dzesii kɔtɛe aʋawɔnuwo tsɔtsɔ nye Biblia ƒe se kple yewoƒe dzitsinya ƒe mɔfiame dzi dada.\nÐekakpui siawo le mɔ kpɔm be yewoƒe dziɖuɖua awɔ ɖe se siwo dzi eya ŋutɔ da asi ɖo la dzi. Europa Ʋɔnudrɔ̃ƒea kple Dukɔ Ƒoƒuawo Ƒe Kɔmitia le mɔ kpɔm be Turkey dziɖuɖua awɔ ɖe yewoƒe nyametsotsowo dzi ahada asi ɖe asrafo ƒe hehexɔxɔ gbegbe le dzitsinya ta ƒe gomenɔamesisea dzi. Va se ɖe esime Turkey dziɖuɖua nawɔ ɖe nya sia dzi la, Turkey ɖeka to vovo le Europa Aɖaŋudeha me le ɖoɖo sia gome.\n^ mm. 10 Esiae nye Europa Ʋɔnudrɔ̃ƒea ƒe nyametsotso gbãtɔ ku ɖe Turkey ŋu le asrafo ƒe hehexɔxɔ gbegbe le dzitsinya ta ƒe nyawo me. Le November (Adeɛmekpɔxe) 2011 me la, Ʋɔnudrɔ̃ƒea tso nya me wòde Ðasefo bubu aɖe si ŋkɔe nye Yunus Erçep la dzi. Wodrɔ̃ ʋɔnui zi 41 le ƒe 14 pɛ ko me le esi wògbe be yemaɖo Turkey-ʋakɔa me o ta.\n^ mm. 14 Dziɖuɖua trɔ asi le amewo yɔyɔ hena asrafo ƒe hehexɔxɔ ƒe ɖoɖoa ŋu nyitsɔ laa, fifia ezu ɣleti etɔ̃ sia ɣleti etɔ̃.\nDukɔ Ƒoƒuawo Bia Tso Turkey Si Be Wòade Bubu Eƒe Dukɔmeviwo Ƒe Dzitsinya Ŋu


Viɖe Kae Makpɔ Tso Biblia Xexlẽ Me?—Se Vivi Na Biblia Xexlẽ | Sɔhɛwo Biana Be\nGBE BUBU Afrikaans Albanian Alur Amerika Tokunɔgbe Amharic Arabic Arabic (Lebanon) Argentina Tokunɔgbe Armenian Armenian (West) Azerbaijani Baoule Basque Batak (Toba) Belize Kriol Biak Bicol Bislama Brazil Tokunɔgbe Britain Tokunɔgbe Bulgarian Cambodian Catalan Cebuano Chavacano Chichewa Chile Tokunɔgbe Chin (Hakha) China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Chitonga (Malawi) Chitumbuka Chiyao Chuvash Cibemba Croatian Czech Dangme Danish Dutch Ecuador Tokunɔgbe Efik Estonian Eŋlisi Eʋegbe Fante Faroese Fijian Finnish Fon Franse Ga Georgian German Germany Tokunɔgbe Greek Greenlandic Guarani Gun Haitian Creole Hausa Hebrew Hiligaynon Hindi Hmong (Ɣi) Hungarian Iban Icelandic Iloko Indonesian Isoko Italian Italy Tokunɔgbe Japan Tokunɔgbe Japanese Javanese Kabuverdianu Kachin Kalanga (Botswana) Kannada Kazakh Kazakh (Arabic) Khakass Kikamba Kiluba Kinyarwanda Kirghiz Kirundi Kongo Korean Kurdish Kurmanji (Caucasus) Kurdish Kurmanji (Cyrillic) Kwanyama Latvian Lingala Lithuanian Lunda Luo Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mingrelian Mongolian Moore Myanmar Nahuatl (Huasteca) Ndebele (Zimbabwe) Nepali Niuean Norwegian Nzema Oromo Ossetian Pangasinan Papiamento (Curaçao) Persian Peru Tokunɔgbe Pidgin (West Africa) Poland Tokunɔgbe Polish Pomeranian Portuguese Portuguese (Portugal) Punjabi Punjabi (Shahmukhi) Quechua (Ancash) Quechua (Ayacucho) Quechua (Huallaga Huánuco) Quiche Quichua (Chimborazo) Quichua (Imbabura) Quichua (Tena) Rarotongan Romanian Romany (Macedonia) Romany (Macedonia) Cyrillic Romany (Vlax, Russia) Russia Tokunɔgbe Russian Samoan Sango Sepedi Sepulana Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovakia Tokunɔgbe Slovenian Spain Tokunɔgbe Spanish Sranantongo Sunda Swahili Swedish Tagalog Tahitian Talian Tamil Tankarana Tarascan Tatar Telugu Tetun Dili Thai Tigrinya Tongan Totonac Tsonga Turkish Turkmen Twi Tzeltal Tzotzil Udmurt Ukrainian Urdu Urhobo Uzbek Uzbek (Roman) Valencian Venezuela Tokunɔgbe Vietnamese Waray-Waray Welsh Yoruba Zapotec (Lachiguiri) Zulu\nSɔhɛ aɖe si ŋkɔe nye Will, gblɔ be: “Ate ŋu adze abe Biblia xexlẽ mevivia ame nu o ene, vevietɔ ne mènya mɔ nyuitɔ si nu nàxlẽe le o.”\nÐe nàdi be yeanya nu siwo nàte ŋu awɔ ale be Biblia xexlẽ navivi nuwòa? Nyati sia akpe ɖe ŋuwò.\nWɔ nu siwo ana nàkpɔ Ŋɔŋlɔawo me nyawo le susu me nyuie\nKu nu me!\nNa nu si xlẽm nèle la nade dzi gbɔ na wò. Àte ŋu ate mɔnu siawo kpɔ:\nTia Biblia me ŋutinya aɖe si ŋu nàdi be yeasrɔ̃ nu tsoe. Ate ŋu anye nudzɔdzɔ aɖe si ŋu woƒo nu tsoe le Biblia me alo ŋutinya aɖe si dze le Nyanyuigbalẽawo me, alo àte ŋu atia Biblia xexlẽ ƒe drama siwo le jw.org la dometɔ ɖeka.\nXlẽ ŋutinyaa. Àte ŋu axlẽe le ɖokuiwò si loo, alo be wò kple xɔ̃wòwo alo wò ƒometɔwo miaxlẽe ɖekae. Ame ɖeka ate ŋu anɔ nya siwo ku ɖe nudzɔdzɔa ŋu la xlẽm eye ame mamlɛawo nanɔ ame bubu siwo ƒo nu le nudzɔdzɔa me la ƒe nyawo xlẽm.\nÀte ŋu ate nu siwo gbɔna la dometɔ aɖewo kpɔ:\nWɔ nudzɔdzɔ si xlẽm nèle la ŋuti nɔnɔmetatawo. Ta nu vovovowo nàtsɔ aɖe ɖoɖo si nu nuawo le dzɔdzɔm le ŋutinyaa me la fia. Ŋlɔ nu ɖe nutata ɖe sia ɖe te nàtsɔ aɖɔ nu si le edzi yim.\nNe èxlẽ nu tso nuteƒewɔla aɖe ŋu la, ŋlɔ nɔnɔme nyui si wòɖe fia kple nu siwo wòwɔ la ɖi, eye nàŋlɔ yayra siwo wòkpɔ la hã kpe ɖe eŋu.\nNa ŋutinyaa nadze abe nyadzɔdzɔ aɖe ŋuti nyatakaka ene. Na ame vovovowo nagblɔ nudzɔdzɔa le mɔ vovovowo nu eye mia dometɔ aɖewo nawɔ ame siwo le nudzɔdzɔa me la ƒe wɔƒewo, eye ame bubuwo hã nawɔ eteƒekpɔlawo ƒe wɔƒewo eye miabia gbe wo.\nNe ame siwo le nudzɔdzɔa me la dometɔ aɖe ɖe afɔ gbegblẽ aɖe la, bu nu si adzɔ ne ɖe wòwɔ nu si sɔ hafi la ŋu. Esia ƒe kpɔɖeŋue nye ale si Petro gbe nu le Yesu gbɔ. (Marko 14:66-72) Aleke Petro ate ŋu awɔ nu si sɔ le nɔnɔme ma me hafi?\nNe edzro wò be nàte ŋutinyaŋɔŋlɔ hã kpɔ la, àte ŋu agbugbɔ aŋlɔ Biblia me ŋutinya aɖe wòanye drama. Na nu nyui siwo nèsrɔ̃ le ŋutinyaa me hã nadze le dramaa me.—Romatɔwo 15:4.\nÀte ŋu ana Biblia me nudzɔdzɔawo nadze na wò abe ɖe nèle wo teƒe kpɔm ene!\nNe ède ŋugble le nu si xlẽm nèle ŋu nyuie la, àte ŋu ake ɖe nufiame vevi siwo medze gaglãa o la ŋu. Le nyateƒe me la, àte ŋu afɔ nufiame vevi aɖe tso nyakui ɖeka alo eve aɖewo siwo dze le Biblia me ŋutinya aɖe me la me.\nLe kpɔɖeŋu me, tsɔ Mateo 28:7 sɔ kple Marko 16:7.\nLe Marko ƒe ŋutinyaa me la, nu ka tae megblɔ ko be eteƒe madidi o, Yesu aɖe eɖokui afia nusrɔ̃lawo ko evɔ o, ke boŋ egblɔ kpee be aɖe eɖokui afia nusrɔ̃lawo “kple Petro”?\nKpekpeɖeŋu: Marko ŋutɔ mekpɔ nudzɔdzɔawo teƒe o; anɔ eme be Petro ye gblɔ nu siwo dzɔ la nɛ.\nNufiame vevi si bè ɖe eme: Esi Petro se be Yesu gadi be yeakpɔ ye ake la, nu ka tae esia anya de dzi ƒo nɛ ŋutɔ? (Marko 14:66-72) Aleke Yesu ɖee fia be yenye xɔlɔ̃ vavã na Petro? Aleke nàte ŋu asrɔ̃ Yesu ƒe kpɔɖeŋu ahanye xɔlɔ̃ vavã na ame bubuwo?\nNe èxlẽ Ŋɔŋlɔawo le mɔ si ana nàkpɔ nudzɔdzɔawo nyuie le susu me nu eye nèku nu me tso nu si xlẽm nèle ŋu la, àse vivi na Biblia xexlẽ geɖe wu!\n“Ɣeaɖewoɣi la, mexlẽa Biblia ƒe ta ɖeka hedzroa eme nyuie va se ɖe esime mese egɔme. Ne mewɔe nenema la, zi geɖe la, mekena ɖe nane si nyemede dzesi va yi o, alo nane si nyemenya tsã o la ŋu. Esia wɔa nuku nam eye dzi dzɔam ale gbegbe.”—Bonnie.\n“Mesrɔ̃ Biblia gbalẽ si nye Rut eye mezã dɔwɔnu si nye Watchtower Library tsɔ ku nu me tso eŋu, ale be mase nu si ŋu agbalẽ bliboa ku ɖo la gɔme nyuie. Makafu kɔmpiuta dzi dɔwɔnu sia zazã na ame sia ame si ate ŋu awɔ eŋu dɔ. Dɔwɔnu sia kpe ɖe ŋunye mekpɔe be Biblia xexlẽ vivina ŋutɔ.”—Timothy.\n“Biblia xexlẽ vivina ŋutɔ ne miexlẽe le ƒuƒoƒo me eye miema ame vovovo siwo le ŋutinyaa me la ƒe nyawo na ame vovovowo be woaxlẽ. Biblia xexlẽ ƒe drama siwo le jw.org la hã doa dzidzɔ nam ŋutɔ. Wonana mekpɔa Biblia me nudzɔdzɔawo le susu me nyuie!”—Isabel.\nBiblia si gɔme sese le bɔbɔe, mɔ̃ɖaŋunu, nu siwo akpe ɖe ŋuwò nàse Biblia gɔme kple mɔnu vovovowo zazã ate ŋu ana be Biblia xexlẽ navivi nuwò.\nƉoe Ɖe Amewo Ɖoe Ɖe Amewo Viɖe Kae Makpɔ Tso Biblia Xexlẽ Me?—Akpa 2 Lia: Na Biblia Xexlẽ Navivi Nuwò\nijwyp ta 78


Etso Nyɔ! ŋlɔla si le Brazil gbɔ\nLE Brazil la, woyɔna nuɖuɖu vovovo siwo wokpɔna tsoa agbeli me be tapioka. Goma si wokpɔna tsoa agbeli mee wotsɔ wɔa wo dometɔ ɖeka aɖe si le gbadzɛ, si woyɔna be gomabolo gbadzɛ. Zi geɖe la, gomabolo gbadzɛ sia ɖina tsimebolo.\nNe wolili agbeli la, wofiana tsia le eme. Wodanɛ ɖi wòblana ɖe ete. Wotsyɔa tsia le edzi ƒua gbe eye wosiana goma si wokpɔ tso eme ɖe ŋdɔgbe.\nGomabolo nye nuɖuɖu vevi aɖe na Brazil vidzidzi siwo nɔ afima tso blema ke. Emegbe Portugaltɔ siwo ʋu va tsi afima zãa gomabolo ɖe yevubolo teƒe. Gake nyitsɔ laa koe Braziltɔwo ƒe nuɖala bibiwo va le asi trɔm le tapioka ŋu be wòazu nuɖuɖu si ŋu amewo ado vivi ɖo le nuɖuɖudzraƒe gãwo.\nEsi nuɖala bibiawo di be wòalé aɖe na ame aɖewo koŋ ta la, wogbugbɔ trɔ asi le nuɖuɖu sia si ŋu amewo doa vivi ɖo tsã ŋu le mɔ vovovowo nu. Egbea Braziltɔwo kpɔ dzidzedze le gomabolo ɖaɖa me ŋutɔ. Nuɖuɖudzraƒe geɖe va xɔ ŋkɔ ɖe gomabolo ƒomevi aɖewo koŋ ɖaɖa ta.\nNukata wò ŋutɔ màte gomabolo wɔwɔ kpɔ o? Ado dzidzɔ na wò ƒomea me tɔwo kple xɔ̃wòwo eye wòana woagaɖɔ nu yeye aɖe akpɔ.—g05 8/22.\nNusiwo hiã na abolo enyi wɔwɔ:\nGoma kplu 3, tsi kplu 11⁄2, kple dze vi aɖe.\nMɔfiamewo: Kɔ goma la ɖe agba me, nàwu dze kple tsi edzi eye nànyae kple asi. Nɔ tsi wum edzi vivivi eye nànɔ elilim le wò asiwò me vaseɖe esime wòmli suesue eye woate ŋu aƒoe. Emegbe nàsrae le agbadzɛ dzi. Esɔ gbe azɔ na gomabolo wɔwɔ.\nÐo nutɔgba dzo dzi wòave vie ko. Kɔ goma si nèsra la ƒe ɖe ɖe agbaa me, eye nàtsɔ gatsi akakae wòawɔ gbadzɛ. Na wòanɔ dzoa dzi miniti eve vaseɖe ene, alo vaseɖe esime wòbi heɖe le agbaa ŋu. Trɔe kple ti gbabɛ be akpa kemɛ hã nanɔ dzoa dzi miniti ɖeka. Ða mamlɛa alea. Fɔ gomaboloa ɖo wo nɔewo dzi le agba me.\nÀte ŋu agatrɔ asi le gomaboloa ƒe vivi ŋu ne èkɔ nu vovovowo ɖe edzi. Be wòanye ŋdinuɖuɖu la, àte ŋu atiti bɔta ɖe abolo dzodzoea dzi, eye nàlili yevune ƒuƒui ahakɔ gatsi eve ɖe edzi. Alo àte ŋu akɔ condensed milk (lait concentré) ɖe edzi, akɔ yevune si nèlili hã ɖe edzi, ke esɔ gbe azɔ na ɖuɖu.\nGomabolo si dzi wokɔ yevune kple “condensed milk” ɖo\nƉoe Ɖe Amewo Ɖoe Ɖe Amewo Gomabolo Braziltɔwo ƒe Nuɖuɖu Vevi Aɖee\ng 1/06 axa 30


2 Mose 35:10\nEye mia dometɔ, siwo ƒe tagbɔ aɖaŋu le la, nava awɔ nusiwo katã Yehowa ɖi la.\nKpa amesi zã le eƒe ɖɔwɔwɔ me la ɖa, fiawoe wòasubɔ, eye menye ame tsɛwo wòasuhɔ o.\n Mi Yuda-ŋutsuwo kple Yerusalem-tɔwo, mina woatso aʋa na mi na Yehowa, eye miɖe miaƒe dzi ƒe boloyiwo ɖa, ne nye dziku magalé dzo ge abe dzo ene, ahabi le miaƒe nuwɔwɔ vɔ̃ɖiawo ta, eye amea ɖeke mate ŋu atsii o. Migblɔe fia le Yuda, eye miɖe gbe ƒãe le Yerusalem be: „Miku kpẽ le anyigba la dzi!“ Mihe vekati míado ɣli be: „Miƒo takpli, eye mina míayi du sesẽwo me!“\n1 Korintotɔwo 12:5-6\n eye subɔsubɔdɔ bubu ƒomeviwo li, gake Aƒetɔ ma kee. Eye ŋusẽdɔ bubu ƒomeviwo li, gake Mawu ma ke, si wɔa dɔwo katã le amewo katã me lae.\n Misubɔ mia nɔewo le alesi amesiame xɔ amenuvevenunana la nu, abe Mawu ƒe amenuveve bubu ƒomevi geɖewo ƒe xɔnuvi nyuiwo ene. Ne amea ɖe le nya gblɔm la, negblɔe abe mawunya ene; ne amea ɖe le subɔsubɔm la, netsɔ ŋusẽ, si Mawu tsɔ kee la subɔ, bene woakafu Mawu le nuwo katã me to Yesu Kristo dzi, amesi tɔ lanye ŋutikɔkɔe kple ŋusẽ tso mavɔ me yi ɖe mavɔ me! Amen.\n2 Mose 31:3-5\n eye metsɔ Mawu ƒe gbɔgbɔ, si fia nunya, gɔmesese, sidzedze kple aɖaŋu vovovowo wɔwɔ la, de eme fũ, bena wòabu tame anya alesi wowɔa sika, klosalo kple akɔbli ŋu dɔe; anya alesi wòadze kpe hena nuwo me ɖeɖe, eye wòanya alesi wòadze ati hena aɖaŋu vovovowo wɔwɔ.\n Elabena to amenuveve, si wonam la me mele egblɔm na mia dome amesiame bena, negadi nu gã wu nusi dze ame be, woadi o; ke nedi ɖokuidziɖuɖu yome boŋ, amesiame abe alesi Mawu dzidze xɔse ƒe dzidzenu nɛ ene la. Elabena alesi ŋutinu geɖewo le ŋutilã ɖeka ŋu na mi, gake ŋutinuawo katã mewɔa ɖo ɖeka ƒomevi o la, nenema ke mí ame geɖewo míenye ŋutilã ɖeka le Kristo me, hafi mía dome ame ɖeka ɖekawo la ŋutinuwo míenye; eye amenuvevenunana, siwo le vovovo la, le mía si le amenuveve, si wona mí la nu; Nenye nyagbɔgblɔɖi la, miagblɔ nya ɖi le xɔse la nu: nenye subɔsubɔ la, mianɔ subɔsubɔ dzi; ne amea ɖe le nu fiam la, nena nufiafia dzi; ne amea ɖe le nu xlɔ̃m la, nena nuxɔxlɔ̃ dzi; amesi naa nu ame la, nena nu le dzimekɔkɔ me; amesi nɔa ame nu la, nedo vevie; amesi kpɔa nublanui na ame la, nekpɔe kple dzidzɔ.\n1 Korintotɔwo 12:1-11\n Ke le gbɔgbɔ me nunanawo ŋuti la, nɔviwò, nyemele didim be, mianye ame manyanuwo o. Mienyae bena, trɔ̃subɔlawo míenye tsã, eye miena wohe mi yi ɖe trɔ̃ maƒonuwo gbɔ, abe alesi wokplɔ mi ene. Eyata mana mianyae bena, amesi le nu ƒom le Mawu ƒe Gbɔgbɔ me la, ɖeke megblɔa busunya ɖe Yesu ŋuti o; eye amea ɖeke mate ŋu ayɔ Yesu be Aƒetɔ o, negbe le Gbɔgbɔ kɔkɔe la me ko. Ke amenuvevenunana bubu ƒomeviwo li, gake Gbɔgbɔ ma kee, eye subɔsubɔdɔ bubu ƒomeviwo li, gake Aƒetɔ ma kee. Eye ŋusẽdɔ bubu ƒomeviwo li, gake Mawu ma ke, si wɔa dɔwo katã le amewo katã me lae. Ke wotso Gbɔgbɔ ƒe ɖeɖefia na amesiame, bene wòanyo na amewo katã. Elabena woto Gbɔgbɔ la dzi tso nunya ƒe nya na amea ɖe, ame bubu la sidzedze ƒe nya le Gbɔgbɔ ma ke nu, ame bubu la xɔse le Gbɔgbɔ ma ke me; ame bubu la dɔyɔyɔ ƒe amenuvevenunanawo le Gbɔgbɔ ɖeka ma me; ame bubu la nukudɔwɔwɔwo, ame bubu la nyagbɔgblɔɖi, ame bubu la gbɔgbɔwo dodokpɔ, ame bubu la gbegbɔgblɔ bubu ƒomeviwo, ame bubu la gbe bubu ƒomeviwo ƒe gɔmeɖeɖe; gake Gbɔgbɔ ɖeka mao wɔa nusiawo katã, eye wòmã nu na amesiame wo tɔxɛ wo tɔxɛ, abe alesi wòlɔ̃na ene.


GBE BUBU Albanian Amerika Tokunɔgbe Amharic Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Czech Danish Dutch Estonian Eŋlisi Eʋegbe Finnish Franse Ga German Greek Greenlandic Haitian Creole Hiligaynon Hungarian Igbo Indonesian Italian Japanese Korean Latvian Lithuanian Luo Malagasy Malayalam Mizo Moore Myanmar Norwegian Ossetian Pangasinan Papiamento (Curaçao) Persian Polish Portuguese Quechua (Bolivia) Rarotongan Romanian Russia Tokunɔgbe Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Tajiki Tatar Thai Tsonga Turkish Ukrainian Urdu Vietnamese\n“Mikafu Yehowa!”—PS. 111:1.\n1, 2. Nu kae nya “Haleluyah” fia, eye aleke wozãe le Kristotɔwo ƒe Hela Ŋɔŋlɔawo me?\n“HALELUYAH!” Wogblɔa nya sia zi geɖe le Kristodukɔa ƒe sɔlemexɔwo me. Ame geɖewo zãa nya sia edziedzi le woƒe gbe sia gbe dzeɖoɖowo me. Ke hã, ame ʋɛ aɖewo koe nya gɔmesese kɔkɔe si le nya ma ŋu, eye ame geɖe siwo zãa nya sia la ƒe agbenɔnɔ medea bubu Mawu ŋu o. (Tito 1:16) Biblia gɔmeɖegbalẽ aɖe gblɔ be “Haleluyah nye nya aɖe si psalmo vovovowo ŋlɔlawo zã tsɔ kpe amewo katã be woawɔ ɖeka kpli yewo le Yehowa kafukafu me.” Le nyateƒe me la, Biblia ŋuti nunyala geɖe gblɔ be “Haleluyah” gɔmee nye “‘Mikafu Yah,’ [si fia] Yehowa.”\n2 Eya ta le Xexe Yeye Gɔmeɖeɖe la me la, woɖe nyagbɔgblɔ si dze le Psalmo 111:1 gɔme be “Mikafu Yah!” Ale si wogblɔa nya sia le Helagbe me la dze zi ene le Nyaɖeɖefia 19:1-6 esime wonɔ nu ƒom tso aseyetsotso si ayi edzi le alakpasubɔsubɔhawo tsɔtsrɔ̃ɖa megbe la ŋu. Ne esia va eme la, susu tɔxɛ aɖe anɔ tadeagula vavãwo si si ana be woazã nya “Haleluyah” le bubumɔ nu.\nEƒe Dɔwɔwɔ Wɔnukuwo\n3. Nu kae nye taɖodzinu vevitɔ si tae míekpena ɖekae edziedzi?\n3 Psalmo 111 lia kpala la gblɔ susu geɖe siwo tae Yehowa dze be míatsɔ nu sɔsɔe akafui ɖo. Kpukpui 1 gblɔ be: “Makafu Yehowa tso dzi blibo me le dzime dzɔdzɔe tɔwo ƒe adaŋu me kple amehawo dome.” Yehowa Ðasefowo hã sena le wo ɖokuiwo me nenema egbea. Taɖodzinu vevitɔ si tae míekpena ɖekae edziedzi le míaƒe hamewo kple takpekpewo mee nye be míakafu Yehowa.\n4. Aleke amegbetɔwo ate ŋu adi Yehowa ƒe dɔwɔwɔwo yomee?\n4 ‘Yehowa ƒe dɔwɔwɔ lolo, ame siwo katã dzrom wole la, dia eyome.’ (Ps. 111:2) De dzesi nyagbɔgblɔ si nye “dia eyome.” Le numekugbalẽ aɖe ƒe nya nu la, kpukpui ma ate ŋu aku ɖe amegbetɔ siwo “tsɔa moveviɖoɖo kple mawusosroɖa dea ŋugble hesrɔ̃a nu” tso Mawu ƒe dɔwɔwɔwo ŋu la ŋu. Yehowa ƒe nuwɔwɔwo ɖe Mawu ƒe tameɖoɖo wɔnuku geɖe fia. Eda ɣe, ɣleti, kple anyigba la ɖe teƒe siwo sɔ, eye wole kadodo si sɔ me kple wo nɔewo, ale be woate ŋu ana dzoxɔxɔ kple kekeli, zã kple keli, ƒutsotsoewo, kpakple azãgbewo nanɔ míaƒe anyigba dzi.\n5. Nu kae sidzedze geɖe si va le amegbetɔwo si sum ku ɖe xexea ŋu la ɖe fia?\n5 Dzɔdzɔmeŋutinunyalawo ke ɖe nu geɖewo ŋu ku ɖe afi si anyigbaa le le míaƒe ɣe kple eŋuɣletinyigbawo dome kple ale si míaƒe ɣleti gã la ƒe kpekpeme, eƒe lolome, kple ale si wòƒoa xlã anyigba la sɔ pɛpɛpɛ la ŋu. Ðoɖo si nu dziƒoŋunuwo le kple ale si wowɔa dɔ kple wo nɔewo na be azãgbewo trɔna edziedzi wòhenyona ale gbegbe. Nenema kee wosrɔ̃ nu geɖe tso ale si wowɔ dzɔdzɔmeŋusẽwo ɖe ɖoɖo nyui nu le xexea me la ŋu. Eya tae mɔɖaŋununya ƒe nufialagã aɖe gblɔ le nyati aɖe si ƒe tanyae nye “Xexe Si Wowɔ ‘Nenema Pɛpɛpɛ’” me be: “Ele bɔbɔe be míase nu si tae dzɔdzɔmeŋutinunyala gbogbo aɖewo ƒe susu trɔ le ƒe 30 siwo va yi la me heva le lɔlɔ̃m ɖe edzi be abia be dzi kplala nanɔ ame si hafi wòate ŋu agblɔ be ɖeko xexea dzɔ le eɖokui si le vo me la gɔme. Kpeɖodzi si li be nunyala aɖee wɔ míaƒe anyigba la me gasẽna ɖe edzi zi ale si sidzedze geɖe wu va le mía si sum ku ɖe míaƒe anyigba si wowɔ aɖaŋutɔe alea la ŋu.”\n6. Aleke nèsena le ɖokuiwò me ku ɖe ale si Mawu wɔ amegbetɔ la ŋu?\n6 Nu bubu aɖe si wɔ nuku le nuwɔwɔwo domee nye ale si Mawu wɔ mí. (Ps. 139:14) Esi Mawu wɔ amegbetɔ la, ena susu, ŋutilã si ŋu ŋutinu siwo katã hiã la le, kple ŋutete kpakple ŋusẽe be wòawɔ dɔ. Le kpɔɖeŋu me, nuƒoƒo, nusese, nuŋɔŋlɔ kple nuxexlẽ ƒe ŋutete siwo Mawu na amegbetɔwo la nye nukunu. Ŋutete mawo le ame geɖewo si. Ale si wowɔ wò ametia si na nètea ŋu dzɔna kã la hã nye nukunu. Vavãe, ale si wotrɔ asi le wò ŋutilã ŋu kple ale si nètea ŋu dzɔna kã, dɔ vovovo siwo wò ametia tea ŋu wɔna kple ale si nuwo wɔa dɔe le eme la wɔ nuku ŋutɔ. Gawu la, ale si ahɔhɔ̃meka siwo naa míaƒe susu kple ŋutilãa ƒe lãmenusenuwo wɔa dɔe le nukumɔ nu la ƒo nu sia nu si dzɔdzɔmeŋutinunyalawo te ŋu wɔ kpɔ la ta. Le nyateƒe me la, susu kple sidzenu siwo Mawu tsɔ na amegbetɔwo manɔmee la, womate ŋu awɔ nu siwo katã wotea ŋu wɔna la o. Mɔɖaŋudɔwɔla bibi si si ŋutete le wu gɔ̃ hã mate ŋu awɔ naneke si anya kpɔ eye viɖe nanɔ eŋu abe dɔwɔnu wɔnuku ewo siwo nye wò asibidewo ene o. Bia ɖokuiwò be, ‘Ðe nutata kple xɔ siwo kpɔkpɔ wɔa dɔ ɖe ame dzi la anya wɔ asibide siwo Mawu na mí la zazã aɖaŋutɔe manɔmeea?’\nMawu Ƒe Dɔwɔwɔ Wɔnukuwo Kple Eƒe Nɔnɔmewo\n7. Nu ka tae wòle be míabu Biblia be enye Mawu ƒe dɔwɔwɔ wɔnukuwo dometɔ ɖeka?\n7 Yehowa ƒe dɔwɔwɔ wɔnukuwo lɔ nu ɖedzesi bubu siwo wòwɔ na ameƒomea siwo ŋu woƒo nu tsoe le Biblia me la ɖe eme. Biblia la ŋutɔ hã nye agbalẽ vovovo siwo me ɖekawɔwɔ blibo le le mɔ wɔnuku aɖe nu la ƒe ƒuƒoƒo. Le nyateƒe me la, to vovo na agbalẽ bubu ɖe sia ɖe la, agbalẽ sia “tso Mawu ƒe gbɔgbɔ me, eye wònyo na nufiafia.” (2 Tim. 3:16) Le kpɔɖeŋu me, Biblia gbalẽ gbãtɔ si nye Mose Ƒe Agbalẽ Gbãtɔ ƒo nu tso ale si Mawu ɖe vɔ̃ɖinyenye ɖa keŋkeŋ le anyigba dzi le Noa ƒe ŋkekea me la ŋu. Agbalẽ evelia si nye Mose Ƒe Agbalẽ Evelia ɖe ale si Yehowa ɖe Israel viwo tso Egiptetɔwo ƒe kluvinyenye me tsɔ ʋli eƒe Mawunyenye ta la fia. Anɔ eme be nudzɔdzɔ mawoe nɔ susu me na hakpalaa esime gbɔgbɔ ʋãe wògblɔ be: “Gãnyenye kple atsyɔ̃ nye [Yehowa ƒe dɔwɔwɔ], eye eƒe dzɔdzɔenyenye li tegbee. Eɖo ŋkuɖodzinu eƒe nukunuwo ŋu, amenuvela kple nublanuikpɔla enye Yehowa.” (Ps. 111:3, 4) Ðe màlɔ̃ ɖe edzi be Yehowa ƒe dɔwɔwɔwo le ŋutinya katã me, siwo dome nu siwo wòwɔ le wò agbenɔɣi hã le, la nye eƒe “gãnyenye kple atsyɔ̃” ƒe ŋkuɖodzinu oa?\n8, 9. (a) Mɔ kawo nue Mawu ƒe dɔwɔwɔwo to vovo tso amegbetɔwo tɔwo gbɔ le? (b) Mawu ƒe nɔnɔme siwo ŋu nèkpɔa ŋudzedze ɖo la dometɔ aɖewo ɖe?\n8 De dzesii hã be, hakpalaa te gbe ɖe Yehowa ƒe nɔnɔme nyoameŋu siwo dometɔ aɖewoe nye dzɔdzɔenyenye, amenuveve, kple nublanuikpɔkpɔ dzi. Ènyae be ƒãa hafi amegbetɔ nuvɔ̃mewo ƒe nuwɔnawo nɔa te ɖe dzɔdzɔenyenye dzi. Zi geɖe la, ŋukeklẽ, ŋuʋaʋã, kple ɖokuidodoɖedzi ye kpɔa ŋusẽ ɖe woƒe nuwɔnawo dzi. Esia dzena ƒãa le aʋawɔnu gblẽnu siwo amewo wɔna hena zazã le aʋa siwo woawo ŋutɔwo dɔna me kple esiwo wowɔna ɖe ga ta la me, eye esia hea fukpekpe kple nɔnɔme dziŋɔ manyagblɔwo vaa ame maɖifɔ miliɔn gbogbo aɖewo dzi. Tsɔ kpe ɖe eŋu la, amegbetɔwo ƒe dɔwɔna geɖe gblẽa nu le ame dahe siwo wote ɖe anyi la ŋu. Ðewohĩ esia ƒe kpɔɖeŋu si dzi ame geɖe ahe susu ayi ye nye kluvi siwo wozã le piramidwo (xɔ tame tsutsũewo) tutu me. Farao dadalawo ɖiɖi koŋ tae wotu piramid mawo ɖo. Gawu la, menye ɖeko dɔ siwo ameƒomea wɔna egbea la tea ame bubuwo ɖe anyi o, ke wole “anyigba la gblẽm” hã.—Mixlẽ Nyaɖeɖefia 11:18.\n9 Aleke gbegbe esia to vovo na Yehowa ƒe dɔwɔwɔwo, siwo nɔa te ɖe nu siwo le dzɔdzɔe la dzi ɣeawokatãɣie nye esi! Eƒe dɔwɔwɔwo dometɔ ɖekae nye ɖoɖo si wòwɔ nublanuikpɔkpɔtɔe hena ameƒome wɔnuvɔ̃ la ɖeɖe. To tafea nana me la, Mawu nɔ ‘eya ŋutɔ ƒe dzɔdzɔenyenye ɖem fia.’ (Rom. 3:25, 26) Nyateƒee, “eƒe dzɔdzɔenyenye li tegbee”! Le amenuveve gome ya la, edze ƒãa le mɔ si nu Mawu wɔ nu kple amegbetɔ nuvɔ̃mewo le dzigbɔɖi me la me. Eƒoa nu na wo dɔmenyotɔe ne ele nu xlɔ̃m wo be woatrɔ ɖa le woƒe mɔ gbegblẽwo yome ahawɔ nu si le eteƒe.—Mixlẽ Xezekiel 18:25.\nEwɔna Ðe Eƒe Ŋugbedodowo Dzi\n10. Nuteƒewɔwɔ ƒe kpɔɖeŋu kae Yehowa ɖo ɖi to nubabla si wòwɔ kple Abraham dzi?\n10 ‘Enaa nuɖuɖu ame siwo vɔ̃nɛ la; eɖoa ŋku eƒe nubabla dzi tegbee.’ (Ps. 111:5) Edze abe nubabla si Mawu wɔ kple Abraham lae hakpalaa wɔnɛ le afi sia ene. Yehowa do ŋugbe be yeayra Abraham ƒe dzidzimevi la, eye wògblɔ kpee be woaxɔ woƒe futɔwo ƒe duwo woazu wo tɔ. (1 Mose 22:17, 18; Ps. 105:8, 9) Le ŋugbedodo siawo ƒe emevava gbãtɔ me la, Abraham ƒe dzidzimevi la va zu Israel dukɔ la. Dukɔ ma nɔ kluvinyenye me ƒe geɖe le Egipte, gake Mawu ɖo “ŋku nu, si wòbla kple Abraham” la dzi, eye wòɖe wo. (2 Mose 2:24) Ale si Yehowa va wɔ nu ɖe wo ŋu le ema megbe la ɖe ale si gbegbe wònye dɔmenyolae la fia. Ena nuɖuɖu wo hena woƒe ŋutilãwo nyinyi eye wòna gbɔgbɔmenuɖuɖu wo hena woƒe susuwo kple dziwo nyinyi. (5 Mose 6:1-3; 8:4; Nex. 9:21) Le ƒe alafa siwo kplɔe ɖo me la, dukɔ la trɔna ɖa le Mawu yome enuenu, togbɔ be edɔ nyagblɔɖilawo ɖe wo be woaxlɔ̃ nu wo ne woatrɔ ɖe ye ŋu hã. Ƒe 1,500 kple edzivɔ le Israel viwo ɖeɖe tso Egipte megbe la, Mawu dɔ eƒe Tenuvi la ɖe anyigba dzi. Yudatɔ akpa gãtɔ gbe Yesu, eye woɖe mɔ wowui. Le ema megbe la, Yehowa ɖo dukɔ yeye aɖe anyi si nye gbɔgbɔmetɔ, si woyɔ be “Mawu ƒe Israel.” Dukɔ ma kpe ɖe Kristo ŋu wonye Abraham ƒe dzidzimevi gbɔgbɔmetɔ si dzi Yehowa gblɔ ɖi be yeato ayra ameƒomea.—Gal. 3:16, 29; 6:16.\n11. Aleke Yehowa yi edzi ‘le ŋku ɖom nubabla’ si wòwɔ kple Abraham la dzi?\n11 Yehowa yi edzi le ‘ŋku ɖom eƒe nubabla’ kple yayra siwo ƒe ŋugbe wòdo to nubabla ma dzi la dzi. Egbea la, ele gbɔgbɔmenuɖuɖu gbogbo aɖe nam eƒe amewo le gbegbɔgblɔ siwo wu 400 me. Eye eyi edzi le gbe siwo míedona ɖa be wòakpɔ míaƒe ŋutilãmenu hiahiãwo gbɔ le ɖekawɔwɔ me kple nya siawo be “na míaƒe ŋkekea ƒe abolo, si asu mía nu egbea la mí” la ŋu ɖom na mí.—Luka 11:3; Ps. 72:16, 17; Yes. 25:6-8.\nYehowa Ƒe Ŋusẽ Triakɔ La\n12. Mɔ ka nue wotsɔ “dukɔwo ƒe domenyinu” na blema Israel le?\n12 “Eɖe eƒe nuwɔwɔ ƒe ŋusẽ fia eƒe dukɔ la, esime wòtsɔ dukɔwo ƒe domenyinu na wo.” (Ps. 111:6) Nu ɖedzesi aɖe si dzɔ le Israel ƒe ŋutinya me si anya nɔ hakpalaa ƒe susu mee nye ale si woɖe wo nukutɔe tso Egipte. Esi Yehowa va ɖe mɔ na Israel viwo mlɔeba woge ɖe Ŋugbedodonyigbaa dzi la, wote ŋu ɖu fiaɖuƒe siwo nɔ Yordan Tɔsisia ƒe ɣedzeƒe kple ɣetoɖoƒe gome la dzi. (Mixlẽ Nexemya 9:22-25.) Vavãe, Yehowa tsɔ “dukɔwo ƒe domenyinu” na Israel viwo. Mawu ƒe ŋusẽ ɖeɖe fia ka gbegbee nye esi!\n13, 14. (a) Mawu ƒe ŋusẽ ɖeɖe fia si do ƒome kple nu si dzɔ le Babilon kae anya nɔ susu me na hakpala la? (b) Ðeɖedɔ gã bubu kae Yehowa gawɔ?\n13 Míenya nyuie be togbɔ be Yehowa wɔ nu nyui mawo katã na Israel viwo hã la, womede bubu eya amea loo alo wo tɔgbuiwo Abraham, Isak, kple Yakob ŋu o. Woyi edzi nɔ aglã dzem ɖe Mawu ŋu va se ɖe esime wòna Babilontɔwo va kplɔ wo yi aboyo mee. (2 Kron. 36:15-17; Nex. 9:28-30) Biblia ŋuti nunyala aɖewo gblɔ be Psalmo 111 lia kpala nɔ agbe le Israel viwo ƒe tɔtrɔ gbɔ tso aboyo me le Babilon megbe. Nenye be nya ma nye nyateƒe la, ekema esia hã nye susu bubu si tae wòle be hakpalaa nakafu Yehowa ɖe Eƒe nuteƒewɔwɔ kple ŋusẽ ta ɖo. Mawu ɖe nɔnɔme siawo fia esi wòɖe Yudatɔwo tso aboyo me le Babilon, si nye fiaɖuƒe aɖe si wonya le ŋutinya me be meɖea asi le eƒe aboyomewo ŋu o.—Yes. 14:4, 17.\n14 Ƒe alafa atɔ̃ aɖewo megbe la, Yehowa wɔ eƒe ŋusẽa ŋu dɔ le mɔ si lolo wu nu esi wòɖe amegbetɔ trɔdzimewo tso nu vɔ̃ kple ku ƒe kluvinyenye me. (Rom. 5:12) Ema me tsonu ɖekae nye be eʋu mɔ ɖi na ame 144,000 be woazu Kristo yomedzela siwo wotsɔ gbɔgbɔ si ami na. Le ƒe 1919 me la, Yehowa zã eƒe ŋusẽ tsɔ ɖe amesiamina siawo ƒe susɔe ʋɛ aɖewo tso alakpasubɔsubɔ ƒe kluvinyenye me. Mawu ƒe ŋusẽ me koe wote ŋu le dɔ siwo wɔm wole le nuwuɣi sia me la wɔm le. Ne wowɔ nuteƒe va se ɖe ku me la, woakpe ɖe Yesu Kristo ŋuti le dziƒo aɖu fia ɖe anyigba la dzi be wòaɖe vi na amegbetɔ trɔdzimewo. (Nyaɖ. 2:26, 27; 5:9, 10) Woanyi anyigba la dome le mɔ si lolo wu ale si wònɔ le blema Israel viwo gome la nu.—Mat. 5:5.\nGɔmeɖose Mavɔ Siwo Ŋu Kakaɖedzi Le\n15, 16. (a) Nu kawo hãe le Mawu ƒe asinudɔwɔwɔwo dome? (b) Se kawoe Mawu de na blema Israel?\n15 “Eƒe asinudɔwɔwɔwo nye nyateƒe kple ʋɔnudɔdrɔ̃, eye eƒe sewo katã le eteƒe; elia ke wo ɖaa tegbee, eye wòwɔ wo le nyateƒe kple nuteƒewɔwɔ me.” (Ps. 111:7, 8) Yehowa ƒe “asinudɔwɔwɔwo” dometɔ aɖewoe nye kpe eve siwo dzi woŋlɔ se vevi ewo aɖewo ɖo na Israel viwo. (2 Mose 31:18) Se siawo kple sedede bubuawo katãe va zu Mose Ƒe Se ƒe nubabla la, eye wotu wo ɖe gɔmeɖose mavɔ siwo ŋu kakaɖedzi le la dzi.\n16 Le kpɔɖeŋu me, se siwo woŋlɔ ɖe kpeawo dzi la dometɔ ɖeka gblɔ be: “Nye Yehowa, wò Mawu la, Mawu ʋãŋu menye.” Eyi edzi gblɔ be Yehowa ‘vea ame akpe nane, siwo lɔ̃nɛ, eye wowɔa eƒe seawo dzi la nu.’ Gɔmeɖose siwo wɔa dɔ ɖaa hã nɔ kpeawo dzi. Esiawo dometɔ aɖewoe nye “Bu fofowò kple dawò,” “Megafi fi o,” kple se aɖe si ŋu gɔmesese deto le si wode be woagabiã ŋu ame bubuwo ƒe nuwo o.—2 Mose 20:5, 6, 12, 15, 17.\nMía Ðela Kɔkɔe Si Ŋu Ŋɔdzi Le\n17. Susu kawo tae wònɔ na Israel viwo be woabu Mawu ƒe ŋkɔa nu kɔkɔe ɖo?\n17 “Eɖo ɖeɖe ɖe eƒe dukɔ, eye wòɖo eƒe nubabla anyi tegbee; eƒe ŋkɔ le kɔkɔe, eye ŋɔdzi le eŋu.” (Ps. 111:9) Le afi sia hã la, anɔ eme be ale si Yehowa wɔ ɖe nubabla si wòwɔ kple Abraham dzi lae nɔ susu me na hakpalaa. Le ɖekawɔwɔ me kple nubabla ma la, Yehowa megblẽ eƒe amewo ɖi esime wonɔ kluvinyenye me le Egipte o, eye megblẽ wo ɖi esime wonɔ aboyo me le Babilon emegbe hã o. Le go evea siaa me la, Mawu ɖe eƒe amewo. Nenye be nu eve mawo koe Mawu wɔ na Israel viwo gɔ̃ hã la, ɖe wòle be woabu Mawu ƒe ŋkɔa nu kɔkɔe hafi.—Mixlẽ 2 Mose 20:7; Romatɔwo 2:23, 24.\n18. Nu ka tae nèsena le ɖokuiwò me be mɔnukpɔkpɔe wònye na ye be Mawu ƒe ŋkɔa le ye ŋu?\n18 Ele alea le Kristotɔ siwo li egbea hã gome, ame siwo Mawu ɖe tso nu vɔ̃ kple ku ƒe kluvinyenye si nu womate ŋu asi le o la si me. Ele be míawɔ míaƒe ŋutete katã be míanɔ agbe wòawɔ ɖeka kple kpɔɖeŋugbedodoɖa la me biabia gbãtɔ si gblɔ be: “Wò ŋkɔ ŋuti nakɔ.” (Mat. 6:9) Ele be ŋugbledede le ŋkɔ kɔkɔe ma ŋu naƒã mawuvɔvɔ̃ ɖe mía me. Mawuvɔvɔ̃ ŋuti nukpɔsusu nyuitɔ nɔ Psalmo 111 lia kpala la si esi wògblɔ be: ‘Yehowa vɔvɔ̃ enye nunya ƒe gɔmetoto; ame siwo katã léa [eƒe sededewo me ɖe asi] la, gɔmesese nyui sua wo si.’—Ps. 111:10.\n19 Mawuvɔvɔ̃ nyuitɔ akpe ɖe mía ŋu míalé fu vɔ̃. Akpe ɖe mía ŋu hã be míasrɔ̃ Mawu ƒe nɔnɔme nyoameŋuwo abe ale si wòdze le Psalmo 112 lia mee ene. Míadzro esia me le nyati si kplɔe ɖo me. Psalmo ma ɖe ale si míawɔ adze anɔ ame miliɔn gbogbo siwo anɔ Mawu kafum tegbee dome la fia. Mawu dze na kafukafu sia vavã. Elabena “eƒe kafukafu li tegbee.”—Ps. 111:10.\n• Nu ka tae Yehowa dze be míatsɔ nu sɔsɔe akafui?\n• Yehowa ƒe nɔnɔme kawoe dze le eƒe dɔwɔwɔwo me?\n• Aleke nèbua mɔnukpɔkpɔ si su asiwò be Mawu ƒe ŋkɔa le ŋuwò lae?\nTaɖodzinu vevitɔ si ta míekpena edziedzi ɖoe nye be míakafu Yehowa\nWotu Yehowa ƒe sewo katã ɖe gɔmeɖose mavɔ siwo ŋu kakaɖedzi le la dzi\nƉoe Ɖe Amewo Ɖoe Ɖe Amewo Yehowa Dze Be Míatsɔ Nu Sɔsɔe Akafui\nw09 3/15 axa 20-24\nƉoe Ɖe Amewo Ɖoe Ɖe Amewo GBETAKPƆXƆ—TATA SI MÍESRƆ̃NA March 2009


1 Mose 6 | Biblia Le Internet Dzi | Xexe Yeye Gɔmeɖeɖe\nMawu viwo ɖe nyɔnuwo le anyigba dzi (1-3)\nWodzi Nefilimwo (4)\nAmegbetɔwo ƒe nu vɔ̃ɖi wɔwɔ te ɖe Yehowa dzi (5-8)\nWode dɔ asi na Noa be wòakpa aɖakaʋu (9-16)\nMawu gblɔ be yeahe tsiɖɔɖɔ vɛ (17-22)\n6 Esi amegbetɔwo de asi agbɔsɔsɔ me le anyigba dzi, eye wodzi nyɔnuwo na wo la, 2 Mawu vavã la ƒe viwo*+ kpɔ be amegbetɔwo ƒe vinyɔnuwo dze tugbe ŋutɔ. Ale woɖe wo dometɔ siwo katã dze wo ŋu. 3 Emegbe Yehowa gblɔ be: “Nye gbɔgbɔ magayi edzi aɖe mɔ ɖe amegbetɔ ƒe nuwɔna ŋu ɖaa o,+ elabena ŋutilã ko wònye.* Eya ta eƒe agbemeŋkekewo anye ƒe alafa ɖeka blaeve.”+ 4 Nefilimwo* nɔ anyigbaa dzi le ŋkeke mawo me kple emegbe. Ɣemaɣi la, Mawu vavã la ƒe viwo gadɔna kple amegbetɔwo ƒe vinyɔnuwo, eye wodzi viŋutsuwo na wo. Woawoe nye ame kakowo, ame xɔŋkɔ siwo nɔ anyi le blema. 5 Eya ta Yehowa kpɔ ale si gbegbe amegbetɔ ƒe nu vɔ̃ɖi wɔwɔ do agbogbo ɖe anyigba la dzii, eye wòkpɔ be eƒe dzimesusuwo katã le vɔ̃wɔwɔ ko ŋu ɖaa.+ 6 Ete ɖe Yehowa dzi* be yewɔ amegbetɔ ɖe anyigba la dzi, eye wògbã dzi nɛ.*+ 7 Eya ta Yehowa gblɔ be: “Mele amegbetɔ siwo mewɔ la tsrɔ̃ ge ɖa le anyigba la dzi, amegbetɔwo kple aƒemelãwo kple lã siwo katã tana kpakple dziƒoxe dzodzoewo siaa, elabena evem be mewɔ wo.” 8 Ke Yehowa ve Noa ya nu. 9 Esiae nye Noa ƒe ŋutinya. Noa nye ame dzɔdzɔe.+ Enye ame maɖifɔ le eŋɔlimetɔwo* dome. Noa zɔ kple Mawu vavã la.+ 10 Noa dzi viŋutsu etɔ̃: Sem, Ham kple Yafet.+ 11 Ke anyigba la gblẽ le Mawu vavã la ŋkume, eye ŋutasesẽ yɔ anyigba la dzi. 12 Ɛ̃, Mawu kpɔ anyigba la, eye wòkpɔ be wogblẽe;+ amegbetɔwo* katã ƒe zɔzɔme gblẽ le anyigba la dzi.+ 13 Emegbe Mawu gblɔ na Noa be: “Meɖoe be matsrɔ̃ ŋutilãwo katã, elabena wona ŋutasesẽ yɔ anyigba la dzi fũu; eya ta matsrɔ̃ wo kple anyigba la siaa.+ 14 Tsɔ gofer-ti kpa aɖakaʋu* na ɖokuiwò,+ eye nàtso aɖakaʋu la me keŋ, eye nàtsɔ aŋɔ+ atre eme kple ekɔgo. 15 Ale nàwɔe nye esi: aɖakaʋu la nadidi abɔklugui* alafa etɔ̃, wòakeke abɔklugui blaatɔ̃, eye wòakɔ abɔklugui blaetɔ̃. 16 Dzidze abɔklugui ɖeka tso aɖakaʋu la tame nàtsɔ aɖe fesre* ɖe eŋu be kekeli naɖo eme. Ðe mɔnu ɖe aɖakaʋu la ŋu le eƒe axa dzi,+ eye nàwɔ aɖakaʋu la wòanye dzisasrã etɔ̃: etetɔ, titinatɔ, kple etametɔ. 17 “Mahe tsiɖɔɖɔ+ ava anyigba la dzi, ne matsrɔ̃ ŋutilã ɖe sia ɖe si me agbegbɔgbɔ le la ɖa le dziƒoa te. Nu sia nu si le anyigba dzi la atsrɔ̃.+ 18 Ke mele nu blam kpli wò, be wò ŋutɔ kple viwòŋutsuwo, kple srɔ̃wò kpakple viwòŋutsuawo srɔ̃wo miayi ɖe aɖakaʋu la me.+ 19 Kplɔ nu gbagbewo katã ƒomevi eveeve,+ atsu kple nɔe, yi aɖakaʋua me, ne woatsi agbe kpli wò;+ 20 xe dzodzoewo le wo ƒomeviwo nu, aƒemelãwo le wo ƒomeviwo nu, kple anyigbadzilã siwo katã tana le wo ƒomeviwo nu; kplɔ wo dometɔ ɖe sia ɖe eveeve yi eme le gbɔwò, ne woatsi agbe.+ 21 Ke wò la, ƒo nuɖuɖu ɖe sia ɖe ƒomevi si miaɖu la nu ƒu+ na mia kple lãawo.” 22 Eye Noa wɔ nu siwo katã ƒe se Mawu de nɛ la. Ewɔ wo pɛpɛpɛ.+\n^ Enye Hebrigbe me nya si fia mawudɔlawo.\n^ Agate ŋu afia, “elabena ŋutilã nue wòwɔa nu ɖo.”\n^ Agate ŋu afia, “Ameƒuanyilawo,” efia ame siwo naa ame bubuwo dzea anyi. Kpɔ Nya Tɔxɛwo Gɔmeɖeƒea.\n^ Alo, “Eve Yehowa.”\n^ Alo, “wòɖu dzi nɛ.”\n^ Egɔmeɖeɖe tẽe, “eƒe dzidzimeawo.”\n^ Alo, “ŋutilãwo.”\n^ Egɔmeɖeɖe tẽe, “aɖakaʋu gã.”\n^ Hebrigbe tsohar. Ame aɖewo susu be tsohar nye dzisasrã si viã abɔkluglui ɖeka, ke menye teƒe si wotsò ɖi na kekeli, alo fesre si woɖe o.


1 Mose 42 | Biblia Le Internet Dzi | Xexe Yeye Gɔmeɖeɖe\nYosef nɔviwo yi Egipte (1-4)\nYosef do go nɔviawo eye wòdo wo kpɔ (5-25)\nNɔviawo trɔ va wo fofo gbɔ le aƒe (26-38)\n42 Esi Yakob se be nuɖuɖu le Egipte la,+ egblɔ na viawo be: “Nu ka tae mienɔ anyi ɖi le mia nɔewo kpɔm?” 2 Egblɔ kpee be: “Kpɔ ɖa, mese be nuɖuɖu le Egipte. Miyi afi ma miaƒle ɖe vɛ na mí, ne míatsi agbe, ale be míagaku o.”+ 3 Eya ta Yosef nɔviŋutsu ewo+ dze mɔ be yewoayi aɖaƒle nuɖuɖu le Egipte. 4 Ke Yakob mena Yosef nɔvi Benyamin+ yi kple nɔviawo o, elabena egblɔ be: “Ðewohĩ nu vevi aɖe ava wɔe wòaku.”+ 5 Eye Israel viŋutsuwo zɔ kple ame bubu siwo yina nu ƒle ge la, elabena dɔtoto la va ɖo keke Kanaan-nyigba dzi ke.+ 6 Yosef ye nye anyigba la dzi ɖula,+ eye eyae dzraa nuɖuɖu na anyigbadzitɔwo katã.+ Eya ta Yosef nɔviŋutsuwo va, eye wobɔbɔ hetsyɔ mo anyi ɖe eŋkume.+ 7 Esi Yosef kpɔ nɔviawo la, ekpɔ wo dze sii enumake, ke eya mena wokpɔe dze sii o.+ Eye wòbia wo adãtɔe be: “Afi kae mietso?” Eye woɖo eŋu be: “Kanaan-nyigba dzie míetso va be míaƒle nuɖuɖu.”+ 8 Ale Yosef kpɔ nɔviawo dze sii, ke woawo ya womekpɔe dze sii o. 9 Enumake Yosef ɖo ŋku drɔ̃e siwo wòku tso wo ŋu la dzi,+ eye wògblɔ na wo be: “Ŋkutsalawoe mienye! Ðe mieva mɔnu di ge le anyigba la ŋu!”* 10 Wogblɔ nɛ be: “Ao, nye aƒetɔ, ke boŋ nuɖuɖu ƒle gee wò dɔlawo va. 11 Ŋutsu ɖeka ƒe viwoe mí katã míenye. Nuteƒewɔlawoe míenye. Menye ŋkutsalawoe wò dɔlawo nye o.” 12 Ke egblɔ na wo be: “Kpao! Mɔnu di gee mieva le anyigba la ŋu!” 13 Woɖo eŋu be: “Nɔvi wuievee wò dɔlawo nye.+ Ŋutsu ɖeka ƒe viwo míenye+ le Kanaan-nyigba dzi, eye ɖevitɔ la le mía fofo gbɔ,+ ke ame kemɛa ya megali o.”+ 14 Ke Yosef gblɔ na wo be: “Megblɔe na mi xoxo be, ‘Ŋkutsalawoe mienye!’ 15 Esiae woatsɔ ado mi kpɔ: Zi ale si Farao le agbe la, miadzo le afi sia o, va se ɖe esime mia nɔvi ɖevitɔ la va afi sia hafi.+ 16 Midɔ mia dometɔ ɖeka wòayi aɖakplɔ mia nɔvi la vɛ, eye miawo ya mianɔ ga me. Woatsɔ esia ado mi kpɔ be nyateƒe tom miele hã. Ke ne menye nyateƒee o la, ekema zi ale si Farao le agbe la, ŋkutsalawoe mienye.” 17 Ale wòlé wo de ga ŋkeke etɔ̃. 18 Yosef gblɔ na wo le ŋkeke etɔ̃a gbe be: “Miwɔ esia ne mianɔ agbe, elabena mevɔ̃a Mawu. 19 Ne nuteƒewɔlawoe mienye la, ekema mia nɔvi ɖeka nanɔ ga me le afi sia, ke mi ame susɔeawo miate ŋu adzo, eye mitsɔ nuɖuɖu ne miatsɔ atsi dɔwuamea nu.+ 20 Eye ne miekplɔ mia nɔvi ɖevitɔ la vɛ nam la, ekema nyateƒee mieto, eye miaku o.” Eye wowɔ nenema. 21 Eye wogblɔ na wo nɔewo be: “Nyateƒee, wole to hem na mí le mía nɔvi la ta,+ elabena míekpɔ xaxa si me wòto,* esime wòƒo koko na mí be míaƒe dɔme natrɔ ɖe ye ŋu, gake míeɖo toe o. Esia tae xaxa sia va mía dzi ɖo.” 22 Ruben ɖo eŋu na wo be: “Ðe nyemegblɔe na mi be, ‘Migawɔ vɔ̃ aɖeke ɖevi la oa?’ Gake miegbe esese.+ Eƒe ʋu kokokoe nye esia biam wole tso mía si.”+ 23 Ke womenya be Yosef le nya la gɔme sem o, elabena gbegɔmeɖela le eya kpli wo dome. 24 Eya ta edzo le wo gbɔ yi ɖafa avi.+ Esi wòtrɔ va wo gbɔ la, egaƒo nu kpli wo, eye wòkplɔ Simeon+ le wo dome heblae le wo ŋkume.+ 25 Eye Yosef ɖe gbe be woade nuɖuɖu woƒe kotokuwo me taŋ, egblɔ hã be woatrɔ ŋutsuawo ƒe ga ade wo dometɔ ɖe sia ɖe ƒe kotoku me, eye woana mɔdzinuɖuɖu hã wo. Eye wowɔe na wo nenema. 26 Ale wodo nuɖuɖugbawo na woƒe tedziwo, eye wodze mɔ. 27 Esi wo dometɔ ɖeka ʋu eƒe kotoku be yeana nuɖuɖu yeƒe tedzi le afi si wodze la, ekpɔ eƒe ga le kotokua nu. 28 Eye wògblɔ na nɔviawo be: “Wogbugbɔ nye ga la nam, eyae nye esi le nye kotokua me!” Eye woƒe dzi lã kpo, ale be wodzo nyanyanya hetrɔ ɖe wo nɔewo ŋu gblɔ be: “Nu kae nye esi Mawu wɔ ɖe mía ŋu?” 29 Mlɔeba wova wo fofo Yakob gbɔ le Kanaan-nyigba dzi, eye wogblɔ nu siwo katã dzɔ ɖe wo dzi la nɛ be: 30 “Ŋutsu si nye dukɔa dzi kpɔla la ƒo nu kpli mí adãtɔe,+ eye wòtso mía nu be ŋku tsa gee míeva le dukɔa me. 31 Ke míegblɔ nɛ be: ‘Nuteƒewɔlawoe míenye. Menye ŋkutsalawoe míenye o.+ 32 Nɔvi wuieve míenye,+ tɔ ɖeka viwoe míenye. Ðeka megali o,+ eye ɖevitɔ le mía fofo gbɔ le Kanaan-nyigba dzi.’+ 33 Ke ŋutsu si nye dukɔa dzi kpɔlaa gblɔ na mí be, ‘Esia mee manyae le be nuteƒewɔlawoe mienye: Mina mia nɔvi ɖeka natsi gbɔnye.+ Azɔ mitsɔ nu siwo miatsɔ atsi dɔwuamea nu na miaƒe aƒemetɔwo la ne miadzo.+ 34 Eye mikplɔ mia nɔvi ɖevitɔ la vɛ nam, ne manya be menye ŋkutsalawoe mienye o, ke boŋ nuteƒewɔlawoe mienye. Ekema maɖe asi le mia nɔvi la ŋu na mi, eye miate ŋu ava nɔ nu ƒlem le anyigba la dzi faa.’” 35 Esime wole woƒe nuwo trɔm le woƒe kotokuawo me la, kpɔ ɖa, ame sia ame ƒe ga le eƒe kotokua me. Esi woawo kple wo fofo siaa kpɔ woƒe ga siwo le babla la, vɔvɔ̃ ɖo wo. 36 Eye wo fofo Yakob do ɣli gblɔ na wo be: “Miena vinyewo bu vɔ!+ Yosef megali o,+ Simeon hã megali o,+ eye Benyamin hã kplɔ ge miegalea? Dzinyee nu siawo katã dzɔ ɖo!” 37 Ke Ruben gblɔ na fofoa be: “Ne nyemekplɔe gbɔe na wò o la, ekema wu vinyeŋutsu eveawo.+ Tsɔe de asi nam, eye makplɔe agbɔe na wò.”+ 38 Ke egblɔ be: “Vinyea mayi kpli mi o, elabena nɔvia ku, eye eya ɖeka koe susɔ.+ Ne nu vevi aɖe wɔe wòku le mɔzɔzɔa me la, ekema miana matsɔ nye ta ƒowɔ ayi Tsiẽƒe*+ kple nuxaxa.”+\n^ Alo, “Ðe mieva ŋku lé ge ɖe anyigba la ƒe gbagbãƒewo ŋu.”\n^ Alo, “si me eƒe luʋɔ to.”


Luka 4 - Holy Bible [Ewe Bible 1913] - (Luk 4)\nEye Yesu, esi wòyɔ fũ kple Gbɔgbɔ kɔkɔe la, egbugbɔ tso Yordan nu, eye Gbɔgbɔ la kplɔe yi gbedzi,\neye Abosam le etem kpɔ ŋkeke blane sɔŋ. Eye meɖu naneke le ŋkeke mawo me o, eye esi ŋkekeawo wu nu la, dɔ wui.\nEye Abosam gblɔ nɛ bena: Nenye Mawuvi nènye la, ekema gblɔ na kpe sia, ne wòatrɔ zu abolo.\nEye Yesu xɔ edzi gblɔ nɛ bena: Woŋlɔ ɖi bena: „Menye abolo ɖeɖeko ŋuti ame lanɔ agbe ɖo o, negbe le Mawu ƒe nya sia nya ŋuti.“\nEye esi wòkplɔe yi to kɔkɔa ɖe dzi la, eɖe xexeme fiaɖuƒewo katã fiae le aɖabaƒoƒo ɖeka me.\nEye Abosam gblɔ ne bena: Wòe matsɔ ŋusẽ sia katã kple woƒe ŋutikɔkɔe ana; elabena nyee wotsɔe de asi na, eye matsɔe ana amesi ke melɔ̃.\nAzɔ wò ta, ne ède ta agu nam la, wo katã lazu tɔwo.\nEye Yesu xɔ edzi gblɔ nɛ bena: Woŋlɔ ɖi bena: „Aƒetɔ, wò Mawu la, naɖe la agu na, eye eya ɖeka ko nasubɔ.“\nTete wòkplɔe yi Yerusalem, eye wòtsɔe ɖo mawuxɔ ƒe tsutsuẽƒe, eye wògblɔ nɛ bena: Nenye Mawuvi nènye la, ekema tsɔ ɖokuiwò xlã ɖe anyi tso afisia:\neye woƒe asiwò me woatsɔ wò aɖo, bena nagatsɔ wò afɔ axlã de kpea ɖeke o.“\nEye Yesu xɔ edzi nɛ bena: Wogblɔ ɖi bena: „Megate Aƒetɔ, wò Mawu la, kpɔ o!“\nEye Yesu gbugbɔ yi Galilea le Gbɔgbɔ la ƒe ŋusẽ me; eye eƒe ŋkɔ ɖi hoo le afima nutoawo katã me godoo.\nEye wòfiã nu le woƒe ƒuƒoƒewo, eye wo katã wokafui.\nEye wòva Nazaret, afisi wonyii le, eye le eƒe kɔa nu la eyi ɖe ƒuƒoƒe la le Sabat-ŋkeke dzi, eye wòtsi tre be, yeaxlẽ agbalẽ.\nEye wotso nyagblɔɖila Yesaya ƒe agbalẽ nɛ, eye esi wòdu agbalẽa la, ekpɔ teƒe, afisi woŋlɔ ɖo bena:\neye be maɖe gbe ƒã ɖokuisinɔnɔ na aboyomewo kple nukpekpe na ŋkuagbãtɔwo, be mana amesiwo wole funyafunya wɔmi la, nanɔ wo ɖokui si, eye be maɖe gbe ƒã Aƒetɔ ƒe ƒe nyui la.“\nEye esi wòtu agbalẽa la, etsɔe na dɔla la, eye wòbɔbɔ nɔ anyi, eye amesiwo katã le ƒuƒoƒea la, fɔ ŋku ɖe edzi dzoɣlii.\nEye wòde asi gbɔgblɔ me na wo bena: Egbe wowu ŋɔŋlɔ sia nu le miaƒe towo me.\nEye ameawo katã ɖi ɖase nɛ, eye woƒe mo wo yaa le amenuvevenya, siwo do go tso eƒe nu me lã ŋuti, eye wogblɔ bena: Alo amesia la menye Yosef vie o ɖe?\nEye wògblɔ na wo bena: Míado lo sia nam tsã be: „Gbedala, da gbe ɖokuiwò ŋu!“ Nusiwo miese bena, nèwɔ le Kapernaum la, wɔe le mía ɖe afisia hã.\nEye wògblɔ bena: Vavã mele egblɔm na mi bena: Nyagblɔɖilaa ɖeke medzea ye ŋutɔ detɔwo ŋu o.\nKe nyateƒe gblɔm mele na mi bena: Ahosi geɖewo le Israel le Eliya ƒe ŋkekewo me, esime wotu dziƒo nu ƒe etɔ̃ kple ɣleti ade, eye dɔwuame gãa ɖe va anyigba la katã dzi;\neye womeɖo Eliya ɖe wo dometɔa ɖeke gbɔ o, negbe ɖe Sarepta le Zidon-nyigba dzi de nyanu ahosia ɖe gbɔ ko.\nEye anyidzela geɖewo le Israel le nyagblɔɖila Elisa gali, eye womeklɔ wo dometɔa ɖeke ŋuti o, negbe Naeman, Siriatɔ la ko.\nEye esi amesiwo katã le ƒuƒoƒe la, se nusiawo la, dome ve wo ŋutɔ;\neye wotsi tre, eye wotu asi ʋume nɛ do go le dua me, eye wokplɔe vaseɖe to, si dzi wotso woƒe dua ɖo la, ƒe abunu, bena woatrɔ gboe aƒu abu me.\nKe eto wo titina ke heyi kɔ̃.\nEye wòɖi va Kapernaum, si nye Galilea-du la me. Eye wòle nu fiam wo le Sabat-ŋkeke dzi;\neye kuvia ɖo wo le eƒe nufiafia la ŋuti, elabena egblɔ nya ŋusẽtɔe.\nEye ŋutsua ɖe le ƒuƒoƒe la, amesi me Abosam ƒe gbɔgbɔ bliba le, eye wòdo ɣli kple gbe sesĩe bena:\nAgo gbɔ, nya kae le mía kpli wò dome, wò Yesu, Nazaretetɔ? Ɖe nèva mía tsrɔ̃ gea? Menya wò amesi nènye: Mawu ƒe kɔkɔetɔ la nènye.\nEye Yesu wo ɖe eta gblɔ bena: Mia wò nu, eye naɖo go le eme! Eye esi Abosam la tsoe xlã ɖe titina la, eɖo go le eme, eye mewo nu ve-via ɖekee o.\nEye kuvia ɖo wo katã, eye wogblɔ le wo nɔewo dome bena: Nuka nyae nye esi ma? Elabena ekpɔ mɔ kple ŋusẽ hedea se na gbɔgbɔ blibawo, eye woɖoa go.\nEye eƒe ŋkɔ ɖi hoo le afima nutowo katã me godoo.\nKe esi wòtsi tre la, edo go le ƒuƒoƒe la heyi ɖe Simon ƒe me. Eye Simon lɔ̃xo le ŋudza sesẽa ɖe lém, eye woɖe kuku nɛ ɖe eta.\nEye esi wòtsi tre bi ɖe edzi la, ewo ɖe ŋudza la ta, eye wòdzo le edzi; ke etsi tre enumake, eye wòsubɔ wo.\nEye esime ɣe le to ɖom la, amesiwo katã si dɔléla bubu ƒomeviwo le la, wotsɔ wo va egbɔ, eye wòda asiwo ɖe wo dome ɖesiaɖe dzi ɖekaɖeka heda gbe wo ŋu.\nEye gbɔgbɔ vɔ̃wo hã do go le ame geɖewo me, eye wole ɣli dom le gbɔgblɔm bena: Wòe nye Mawu ƒe Vi la. Eye wòwona ɖe wo ta, eye mena mo wo be, woaƒo nu o, elabena wonyae bena, eyae nye Kristo la.\nEye esi ŋu eke la, edo go heyi gbedzi, eye amehawo dii, eye wova egbɔ, eye wosikae ɖi, bena megadzo le yewo gbɔ o.\nKe egblɔ na wo bena: Ele nam be, magblɔ mawufiaɖuƒe la ŋu nyanyuie afia du bubuawo hã; elabena eyata wodɔm ɖo.\nEye wòle nya gblɔm le Galilea ƒuƒoƒeawo.


Nyagblɔla 10 | Biblia Le Internet Dzi | Xexe Yeye Gɔmeɖeɖe\nBometsitsi vi aɖe gblẽa nunya dome (1)\nFɔmalémale ɖe dɔ ŋu ƒe afɔkuwo (2-11)\nAle si nu gblẽna le bometsila ŋu nublanuitɔe (12-15)\nDziɖulawo ƒe nu gbɔme wɔwɔ (16-20)\nDziƒoxe aɖe ate ŋu agblɔ nya siwo nègblɔ (20)\n10 Ale si nu dzodzoe kukuwo nana ami ʋeʋĩ ɖala ƒe ami ʋẽna kũu hegblẽna la, nenema kee bometsitsi vi aɖe gblẽa nunya kple bubu dome.+ 2 Nunyala ƒe dzi kplɔnɛ toa mɔ dzɔdzɔe dzi,* ke bometsila ƒe dzi kplɔnɛ toa mɔ gɔglɔ̃ dzi.*+ 3 Nunya mele tagbɔ na bometsila*+ ne wòakplɔe le eƒe mɔwo dzi o, enana ame sia ame kpɔnɛ be bometsilae wònye.+ 4 Ne dziɖula do dɔmedzoe* ɖe ŋuwò la, mègaɖe afɔ le tewòƒe o,+ elabena tufafa tsia nu vɔ̃ gãwo nu.+ 5 Mekpɔ nu gbãdziname aɖe le ɣea te, si nye vodada si tɔgbi dziɖulawo wɔna:+ 6 Wotsɔ bometsilawo ɖo ɖoƒe kɔkɔ geɖewo, ke kesinɔtɔwo* boŋ le anyi me. 7 Mekpɔ subɔviwo le sɔ dzi, gake bubumewo le afɔ zɔm abe subɔviwo ene.+ 8 Ame si le ʋe ɖem la, eyae age dze eme;+ eye ame si le glikpɔ kakam la, eyae da aɖu. 9 Kpegbãlae kpe sina, eye nakedzelae xɔa abi.* 10 Ne lãnu tsi kpo, eye womenyre enu o la, ekema ame azã ŋusẽ geɖe. Gake nunya nana wokpɔa dzidzedze. 11 Ne da ɖu ame hafi wosa gbe dee la, ekema gbesala bibi* la mekpɔ viɖe aɖeke tso eme o. 12 Nunyala ƒe numenyawo nyea amenuvenyawo,+ ke bometsila ƒe nuyiwo gblẽa nu le eya ŋutɔ ŋu.+ 13 Edzea eƒe nyawo gɔme kple bometsinyawo,+ eye eƒe nuƒoƒo wua enu kple aɖaʋanya gblẽnuwo. 14 Evɔ bometsila ƒoa nu kpoloe.+ Amegbetɔ menya nu si gbɔna dzɔdzɔ ge o; ame kae ate ŋu agblɔ nu si ava dzɔ le emegbe la nɛ?+ 15 Bometsila ƒe dagbadagba nana ɖeɖi tea eŋu, elabena menya ale si wòawɔ ake ɖe mɔ si yi dua me gɔ̃ hã ŋu o. 16 Baba na dukɔ si ƒe fia nye ɖevi,+ eye eƒe amegãwo nɔa nuɖukplɔ̃ ŋu tso ŋdi kanya! 17 Dzidzɔ ka gbegbee wòanye na dukɔ si ƒe fia nye bubume ƒe vi, eye eƒe amegãwo ɖua nu le eɖuɣi be woakpɔ ŋusẽ, ke menye be woano aha amu o!+ 18 Kuviawɔwɔ vivivo nana xɔ ƒe daɖedziwo nyéna ɖe eme, eye alɔgblɔdɔwɔwɔ nana xɔ ɖuɖuna.+ 19 Abolo* nana wokoa nu, eye wain nana agbe vivina;+ ke gae wotsɔ kpɔa nuhiahiãwo katã gbɔ.+ 20 Mègado ɖiŋu na fia le wò susu me* gɔ̃ hã o,+ eye mègado ɖiŋu na* kesinɔtɔ le wò xɔgã me ke hã o; elabena dziƒoxe aɖe atsɔ nya* la ayii, alo nu dzodzoe aɖe ayi aɖato nya si nègblɔ.\n^ Egɔmeɖeɖe tẽe, “Nunyala ƒe dzi le eƒe ɖusime.”\n^ Egɔmeɖeɖe tẽe, “bometsila ƒe dzi le eƒe miame.”\n^ Egɔmeɖeɖe tẽe, “Dzi nyanu mele esi.”\n^ Egɔmeɖeɖe tẽe, “Ne dziɖula ƒe gbɔgbɔ ho.”\n^ Alo, “ame siwo dze.”\n^ Agate ŋu afia, “nakedzela nekpɔ nyuie.”\n^ Egɔmeɖeɖe tẽe, “ame si bi ɖe aɖe la zazã me.”\n^ Alo, “Nuɖuɖu.”\n^ Agate ŋu afia, “le wò aba dzi.”\n^ Alo, “mègaƒo fi de.”\n^ Alo, “gbeɖiɖi.”


Mègadrɔ̃ Ʋɔnu Amewo Le Woƒe Gotagomedzedzeme Nu O | Nusɔsrɔ̃\n“Midzudzɔ ʋɔnudɔdrɔ̃ amewo le ale si wodzena le gotae la nu, ke boŋ midrɔ̃ ʋɔnu dzɔdzɔe.”—YOH. 7:24.\nHADZIDZI: 142, 123\nNU KAE MÍESRƆ̃ TSO ƲƆNUDƆDRƆ̃ AMEWO ŊU LE ŊƆŊLƆ SIAWO ME?\nDɔwɔwɔwo 10:34, 35\n1. Nya kae Yesaya gblɔ ɖi ku ɖe Yesu ŋu, eye nu ka tae esia dea dzi ƒo na mí?\nNYA siwo Yesaya gblɔ ɖi tso mía Aƒetɔ Yesu Kristo ŋu la dea dzi ƒo na mí eye wonaa mɔkpɔkpɔ mí. Yesaya gblɔe ɖi be Yesu “madrɔ̃ ʋɔnu ɖe nu si eƒe ŋkuwo kpɔ la nu o, eye maka mo na ame le nu si eƒe to se la ɖeɖe ko nu o.” Ke boŋ “adrɔ̃ ʋɔnu dzɔdzɔe na ame tsɛwo.” (Yes. 11:3, 4) Nu ka tae nya sia dea dzi ƒo na mí ɖo? Nu si tae nye be xexe sia me yɔ fũu kple ameŋkumekpɔkpɔ kple nazãbubu. Mí katã míele mɔ kpɔm na Ʋɔnudrɔ̃la deblibo si madrɔ̃ ʋɔnu ame le eƒe gotagomedzedzeme nu gbeɖe o la vevie!\n2. Nu kae Yesu de se na mí be míawɔ, eye nu ka mee míadzro le nyati sia me?\n2 Gbe sia gbe la, susu aɖewo nɔa mía si ku ɖe ame si ƒomevi amewo nye ŋu. Ke hã, esi míenye ame madeblibowo ta la, susu siwo míebuna ɖe amewo ŋu la menyea esiwo de blibo abe ale si wònɔ le Yesu gome ene o. Zi geɖe la, míebua amewo le ale si wole dzedzem le gotagome nu. Ke hã, esi Yesu nɔ anyigba dzi la, ede se be: “Midzudzɔ ʋɔnudɔdrɔ̃ amewo le ale si wodzena le gotae la nu, ke boŋ midrɔ̃ ʋɔnu dzɔdzɔe.” (Yoh. 7:24) Eme kɔ ƒãa be, Yesu di be míanɔ abe ye ene eye míagadrɔ̃ ʋɔnu amewo le woƒe gotagomedzedzeme nu o. Le nyati sia me la, míadzro nu etɔ̃ siwo ate ŋu akpɔ ŋusẽ ɖe ale si míebua amewoe dzi la me; woawoe nye: ŋutigbalẽ ƒe amadede alo to si me ame tso, nunɔamesiwo kple ƒexɔxɔ. Ne míele nu etɔ̃ siawo dometɔ ɖe sia ɖe me dzrom la, míakpɔ mɔ siwo dzi míato awɔ Yesu ƒe sededea dzi.\nMÈGADRƆ̃ ƲƆNU AMEWO LE ŊUTIGBALẼ ƑE AMADEDE ALO TO SI ME WOTSO NU O\n3, 4. (a) Nudzɔdzɔ kawoe na apostolo Petro trɔ eƒe susu le ale si wòbua Trɔ̃subɔdukɔmetɔwoe ŋu? (Kpɔ nɔnɔmetata si le nyati sia ƒe gɔmedzedze.) (b) Nyateƒenya yeye kae Yehowa kpe ɖe Petro ŋu wòde dzesii?\n3 Bu susu siwo anya va ta me na Petro esime wobia tso esi be wòayi Trɔ̃subɔdukɔmetɔ si nye Kornelio ƒe me le Kaisarea ŋu kpɔ. (Dɔw. 10:17-29) Tso Petro ƒe ɖevime ke la, ebua Trɔ̃subɔdukɔmetɔwo be wonye ame makɔmakɔwo, abe ale si ko wònɔ le Yudatɔ bubu siwo nɔ anyi le eƒe ŋkekea me gome ene. Ke hã, nu siwo teƒe wòkpɔ ɣeyiɣi kpui aɖe do ŋgɔ la na wòtrɔ eƒe susu. Le kpɔɖeŋu me, Mawu na wòkpɔ ŋutega aɖe. (Dɔw. 10:9-16) Nu kae Petro kpɔ? Ekpɔ nane si le abe aklala ene, si me lã makɔmakɔwo le fũu la wòle ɖiɖim tso dziƒo le eŋkume eye gbe aɖe ɖi tso dziƒo gblɔ nɛ zi etɔ̃ be: “Tso, wu wo nàɖu!” Petro gbe be yemaɖui o. Eyome, gbe si ɖi tso dziƒo la gblɔ nɛ be “dzudzɔ nu siwo ŋuti Mawu kɔ la yɔyɔ be nu ƒoɖi.” Esi ŋutegaa wu enu la, Petro tɔtɔ, elabena menya nu si gbea nɔ didim be yeafia ye o. Ɣemaɣi tututue Kornelio ƒe amedɔdɔwo va ɖo. Gbɔgbɔ kɔkɔe la gblɔ na Petro be wòayi Kornelio ƒe me, eya ta, etso heyi kple amedɔdɔawo.\n4 Ne ɖe Petro bu nuwo ŋu le gotagomedzedzeme ɖeɖe ko nu la, anye ne mayi Kornelio ƒe me gbeɖe o. Nya lae nye be, Yudatɔwo melɔ̃na kura be yewoage ɖe Trɔ̃subɔdukɔmetɔwo ƒe me o. Ke nu ka tae Petro yi Kornelio ƒe me togbɔ be nazãbubu ma nu sẽ ɖe Yudatɔwo me hã? Ŋutega si Petro kpɔ kpakple kakaɖedzinya si gbɔgbɔ kɔkɔea gblɔ nɛ la siaa wɔ dɔ ɖe edzi vevie ŋutɔ. Esi Petro ɖo to se nya siwo Kornelio gblɔ vɔ la, ɖikeke mele eme o be, esia wɔ dɔ ɖe Petro dzi si na wògblɔ be: “Azɔ medze sii le nyateƒe me be Mawu mekpɔa ame ŋkume o, ke boŋ le dukɔ sia dukɔ me la, ame si vɔ̃nɛ eye wòwɔa nu dzɔdzɔe la, eya ƒe nue dzea eŋu.” (Dɔw. 10:34, 35) Gɔmesese yeye sia wɔ dɔ ɖe Petro dzi ale gbegbe, eye nufiame vevi aɖe le eme na Kristotɔwo katã! Le mɔ ka nu?\n5. (a) Nu ka gɔmee Yehowa di be Kristotɔwo katã nase? (b) Togbɔ be míenya nyateƒea hã la, nɔnɔme kawoe ate ŋu aganɔ mía me kokoko?\n5 Yehowa to Petro dzi nɔ kpekpem ɖe Kristotɔwo katã ŋu be woase egɔme be yemekpɔa ame ŋkume o. Ame ƒe ŋutigbalẽ ƒe amadede, to si me wòtso, dukɔ si me wòtso, alo gbe si wòdona mele vevie na Yehowa o. Ke boŋ, ŋutsu alo nyɔnu ɖe sia ɖe si vɔ̃a Mawu eye wòwɔa nu dzɔdzɔe la ƒe nue dzea eŋu. (Gal. 3:26-28; Nyaɖ. 7:9, 10) Ðikeke mele o be, wò ŋutɔ hã ènya esia. Ke nenye be dukɔ alo ƒome si me nazãbubu xɔ aƒe ɖo mee nètsi le ya ɖe? Togbɔ be wò ŋutɔ àte ŋu abu ɖokuiwò be yemekpɔa ame ŋkume o hã la, ɖewohĩ le ememe la, ègakpɔtɔ bua nazã ɖe ame ƒomevi aɖewo ŋu. Petro, si Yehowa na mɔnukpɔkpɔe wòɖee fia be Yehowa mekpɔa ame ŋkume o la gɔ̃ hã va bu nazã ɖe ame ƒomevi aɖewo ŋu emegbe. (Gal. 2:11-14) Nu kae akpe ɖe mía ŋu be míawɔ ɖe Yesu ƒe sededea dzi adzudzɔ ʋɔnudɔdrɔ̃ amewo le ale si wodzena le gotae la nu?\n6. (a) Nu kae ate ŋu akpe ɖe mía ŋu míadzudzɔ nazãbubu? (b) Nu kae nu si nɔviŋutsu aɖe si le agbanɔamedzinɔƒe la ŋlɔ tso nɔvi aɖe ŋu la ɖe fia?\n6 Ehiã be míazã Mawu ƒe Nya la atsɔ adzro mía ɖokui me kpɔ nyuie ahakpɔe ɖa be nazãbubu gakpɔtɔ le mía me ɖe ame ƒomevi aɖewo ŋu hã. (Ps. 119:105) Azɔ hã, míate ŋu abia mía xɔlɔ̃ aɖe si dzi míeka ɖo ne wòagblɔe na mí nenye be ede dzesi nazãbubu ƒe nɔnɔme aɖe le mía me hã, elabe menye ɣesiaɣie míawo ŋutɔwo míate ŋu akpɔe adze sii o. (Gal. 2:11, 14) Ate ŋu anɔ eme be nɔnɔme sia ƒo ke ɖe mía me ale gbegbe be mele nyanya me na mí gɔ̃ hã o. Le kpɔɖeŋu me, bu nya si nɔviŋutsu aɖe si le agbanɔamedzinɔƒe la ŋlɔ tso atsu kple asi kpɔɖeŋu nyui ɖola aɖewo siwo le ɣeyiɣiawo katã ƒe subɔsubɔdɔa wɔm ŋu la ŋu kpɔ. Srɔ̃ŋutsua tso to sue aɖe si me tɔwo amewo ɖia gbɔe zi geɖe la me. Edze abe nɔviŋutsu sia si le agbanɔamedzinɔƒe la ŋutɔ menya be yebua nazã ɖe to sia me tɔwo ŋu o ene. Le nya si wòŋlɔ tso atsu kple asia ŋu ɖo ɖe habɔbɔa me la, egblɔ nya nyui geɖe tso srɔ̃ŋutsua ŋu; ke hã, eƒo eƒe nyaa ta be: “Togbɔ be [to ma me tɔe wònye] hã la, eƒe nuwɔnawo kple ale si wònɔa agbee la nana amewo kpɔnɛ be, ne ame aɖe nye [to ma me tɔ] hã la, mefia kokoko be enye fewɔla kple ame si ƒe ŋku meʋu o, abe ale si wòle le le ame siwo nye [to ma me tɔwo] dometɔ geɖe gome ene o.” Ède dzesi nufiame si le kpɔɖeŋu sia me na mía? Subɔsubɔmɔnukpɔkpɔ ka kee ɖale mía si o, ele be míadzro mía ɖokui me kpɔ nyuie eye míalɔ̃ faa be woakpe ɖe mía ŋu míade dzesi nazãbubu ɖe sia ɖe si gabe ɖe míaƒe dzi me. Nu bubu kae míagate ŋu awɔ?\n7. Aleke míate ŋu aɖee afia be míeʋua míaƒe dziwo me gbadzaa?\n7 Ne míeʋua míaƒe dziwo me gbadzaa la, ekema míaɖe mɔ be lɔlɔ̃ nava xɔ ɖe nazãbubu teƒe le míaƒe dzi me. (2 Kor. 6:11-13) Ame siwo mia kpli wo ƒe ŋutigbalẽ ƒe amadede le ɖeka, alo ame siwo mia kpli wo mietso to alo dukɔ ɖeka me, eye miedoa gbe ɖeka la koe nèlɔ̃a hadede kpliia? Ne nenemae la, ke dze agbagba nàde ha kple ame ƒomevi vovovowo. Ðe manyo be nàwɔ ɖoɖo kple nɔvi vovovowo be nàwɔ dɔ kpli wo le gbeadzi ɖekae alo nàkpe wo va wò aƒe me be miaɖu nu alo ade ha ɖekae oa? (Dɔw. 16:14, 15) Ne èwɔe alea la, lɔlɔ̃ axɔ dzi me na wò ale gbegbe be nazãbubu magakpɔ nɔƒe aɖeke le wò dzi me o. Gake nu bubuwo gali siwo me míedrɔ̃a ʋɔnu amewo le le gotagomedzedzeme nu zi geɖe. Na míalé ŋku ɖe ale si wòate ŋu adzɔe be míadrɔ̃ ʋɔnu ame le nunɔamesi si le esi nu la ŋu kpɔ.\nMÈGADRƆ̃ ƲƆNU AMEWO LE KESINƆTƆNYENYE ALO AHEDADA NU O\n8. Le 3 Mose 19:15 ƒe nya nu la, aleke amewo ƒe kesinɔtɔnyenye alo ahedada ate ŋu akpɔ ŋusẽ ɖe ale si míebua woe dzi?\n8 Amewo ƒe ŋutilãmenunɔamesiwo hã tea ŋu kpɔa ŋusẽ ɖe ale si míebua woe dzi. Biblia gblɔ le 3 Mose 19:15 be: “Mègate ame dahe ɖe to o, eye mègade kesinɔtɔ dzi o. Drɔ̃ ʋɔnu dzɔdzɔe na hawòvi.” Gake aleke wòate ŋu adzɔe be ame aɖe ƒe kesinɔtɔnyenye alo eƒe ahedada nakpɔ ŋusẽ ɖe ale si míebunɛ dzi?\n9. Nyateƒenya wɔnublanui kae Salomo ŋlɔ ɖi, eye nufiame kae le eme na mí?\n9 Gbɔgbɔ kɔkɔe la ʋã Salomo wòŋlɔ nya wɔnublanui aɖe si nye nyateƒe le mí ame madeblibowo gome la ɖi. Egblɔ le Lododowo 14:20 be: “Ame dahe haviwo ke hã léa fui, gake xɔlɔ̃ bɔ ɖe kesinɔtɔ si.” Nufiame kae le lododo sia me na mí? Eyae nye be, ne míekpɔ nyuie o la, míava nɔ didim be míadze xɔlɔ̃ nɔvi siwo si alɔme le evɔ míanɔ asa ƒom na nɔvi siwo da ahe ya. Ne ga alo ŋutilãmenu siwo le amewo si la koe kpɔa ŋusẽ ɖe ale si míebua woe dzi la, aleke gbegbee esia ate ŋu agblẽ nui?\n10. Kuxi kae Yakobo de dzesii si ate ŋu agblẽ nu ŋutɔ?\n10 Ne ŋutilãmenu siwo le amewo si la nue míewɔa nu ɖe wo ŋu le la, ate ŋu awɔe be míava nɔ vovototo dem nɔviwo dome le hamea me. Esia dzɔ le hame aɖewo me le ƒe alafa gbãtɔ me, eye nusrɔ̃la Yakobo xlɔ̃ nu wo tso kuxi ma ŋu. (Xlẽ Yakobo 2:1-4.) Ele be míanɔ ŋudzɔ be míagaɖe mɔ be nuŋububu sia nagblẽ nu le míaƒe hamewo me egbea o. Nu kae míate ŋu awɔ be míagava nɔ nu wɔm ɖe amewo ŋu le ale si wodzena le gotae la nu o?\n11. Ðe ame ƒe ŋutilãmenunɔamesiwo wɔa akpa ɖe le ƒomedodo si le woa kple Yehowa dome la mea? Ðe eme.\n11 Ele be míabu mía nɔviwo abe ale si Yehowa bua woe ene. Menye kesinɔnu si le ame aɖe si alo ale si ame aɖe da ahee ye wɔnɛ be Yehowa dea asixɔxɔ eŋu o. Míaƒe nunɔamesiwo alo míaƒe ahedada mewɔa akpa aɖeke le ƒomedodo si anɔ mía kple Yehowa dome la me o. Ele eme be Yesu gblɔ be “asesẽ na kesinɔtɔ be wòayi ɖe Dziƒofiaɖuƒe la me” ya, gake megblɔ be manya awɔ o. (Mat. 19:23) Yesu gblɔ hã be: “Dzidzɔtɔwoe nye mi ame dahewo, elabena mia tɔe nye Mawu Fiaɖuƒe la.” (Luka 6:20) Gake esia mefia be ame dahewo katãe aɖo to Yesu eye woayra wo le mɔ tɔxɛ aɖe nu o. Ame dahe geɖe medze Yesu yome o. Nya lae nye be, Menye ame ƒe nunɔamesiwoe ana míanya ƒomedodo si le eya kple Yehowa dome o.\n12. Aɖaŋuɖoɖo kae le Ŋɔŋlɔawo me na kesinɔtɔwo kple ame dahewo siaa?\n12 Nɔviŋutsu kple nɔvinyɔnu geɖe le Yehowa ƒe amewo dome siwo nye kesinɔtɔwo, eye bubuwo hã da ahe, ke hã, wo katã wolɔ̃ Yehowa eye wosubɔnɛ kple dzi blibo. Ŋɔŋlɔawo gblɔ na ame siwo nye kesinɔtɔwo la be “woagatsɔ woƒe mɔkpɔkpɔ aziɔ ɖe kesinɔnu siwo dzi womate ŋu aka ɖo o la ŋu o, ke boŋ ɖe Mawu” ŋu. (Xlẽ 1 Timoteo 6:17-19.) Nenema kee Mawu ƒe Nya la xlɔ̃ nu Mawu ƒe amewo katã, kesinɔtɔwo kple ame dahewo siaa, be woakpɔ nyuie be woaganye galɔ̃lawo o. (1 Tim. 6:9, 10) Ne míedze agbagba bua mía nɔviwo abe ale si Yehowa bua woe ene la, esia akpe ɖe mía ŋu be woƒe nunɔamesiwo alo woƒe ahedada makpɔ ŋusẽ ɖe ale si míebua woe dzi o. Ke amewo ƒe ƒexɔxɔ ya ɖe? Ðe wòle be wòakpɔ ŋusẽ ɖe ale si míebua woe dzia? Na míakpɔe ɖa.\nMÈGADRƆ̃ ƲƆNU AMEWO LE WOƑE ƑEXƆXƆ NU O\n13. Nu kae Ŋɔŋlɔawo fia mí tso bubudede ame tsitsiwo ŋui ŋu?\n13 Ŋɔŋlɔawo gblɔ na mí enuenu be míade bubu ame tsitsiwo ŋu. Biblia gblɔ le 3 Mose 19:32 be: “Tso ɖe tsitrenu le ta ƒowɔ ŋkume, nàde bubu ame tsitsi ŋu, eye nàvɔ̃ wò Mawu.” Nenema kee Lododowo 16:31 hã gblɔ be: “Ta ƒowɔ nye atsyɔ̃fiakuku, ne wokpɔe le dzɔdzɔenyenye ƒe mɔ dzi.” Azɔ hã, Paulo xlɔ̃ nu Timoteo be wòagahe nya ɖe ame tsitsi ŋu o, ke boŋ wòawɔ nu ɖe eŋu abe fofo ene. (1 Tim. 5:1, 2) Togbɔ be ŋusẽ aɖe sinu le Timoteo si ɖe nɔviŋutsu tsitsi mawo dzi hã la, ele be wòawɔ nu ɖe wo ŋu le dɔmenyonyo kple bubu me.\n14. Ɣekaɣie wòate ŋu ahiã be míaɖɔ ame aɖe si tsi wu mí la ɖo alo aɖo aɖaŋu nɛ?\n14 Gake, afi kae míawɔ gɔmeɖose ma ŋu dɔ ase ɖo? Le kpɔɖeŋu me, ne ame tsitsi aɖe ɖoe koŋ le nu vɔ̃ wɔm alo le nu si medzea Yehowa ŋu o la dom ɖe ŋgɔ la, ɖe gɔmeɖose ma da agba ɖe mía dzi be míaŋe aɖaba aƒu nu si wɔm amea le dzi alo ade edzi le esi wònye ame tsitsi ta? Yehowa madrɔ̃ ʋɔnu amewo le woƒe gotagomedzedzeme nu o, eye maŋe aɖaba aƒu ame aɖe si ɖoe koŋ le nu vɔ̃ wɔm la ƒe nuwɔna dzi le esi wònye ame tsitsi ta o. De dzesi gɔmeɖose si dze le Yesaya 65:20. Afi ma gblɔ be: “Ne nu vɔ̃ wɔla xɔ ƒe alafa ɖeka hã la, fiƒode ava edzi.” Gɔmeɖose ma tɔgbi dze le ŋutega aɖe si Ezekiel kpɔ me. (Eze. 9:5-7) Eya ta, nu si wòle be wòanɔ vevie na mí wue nye be míade bubu Ame Si Li Tso Gbe Aɖe Gbe Ʋĩi Ke, si nye Yehowa Mawu, ŋu. (Dan. 7:9, 10, 13, 14) Ne bubudede Yehowa ŋue nɔa vevie na mí wu la, ƒe ka kee ame aɖe ɖaxɔ o, míavɔ̃ be míaɖo aɖaŋu nɛ o.—Gal. 6:1.\nÐe nèdea bubu nɔviŋutsu siwo nye ɖekakpuiwo la ŋua? (Kpɔ memama 15 lia)\n15. Nu kae míesrɔ̃ tso apostolo Paulo gbɔ le bubudede nɔviŋutsu siwo nye ɖekakpuiwo ŋu me?\n15 Ke ɖekakpui siwo le hamea me ya ɖe? Aleke nèbua woe? Apostolo Paulo gblɔ na ɖekakpui Timoteo be: “Mègana ame aɖeke nado vlo wò ɖekakpuinyenye o. Ke boŋ nànye kpɔɖeŋu na nuteƒewɔlawo le nuƒoƒo me, le agbenɔnɔ me, le lɔlɔ̃ me, le xɔse me, le agbe dzadzɛ nɔnɔ me.” (1 Tim. 4:12) Esi Paulo ŋlɔ nya mawo na Timoteo la, anya nɔ eƒe 30-awo ƒe gɔmedzedze. Ke hã, Paulo tsɔ agbanɔamedzi kpekpewo de esi. Nu ka kee ɖanye susu si tae Paulo ɖo aɖaŋu ma nɛ o, nufiamea ya me kɔ. Mele be ƒe si ɖekakpuiwo xɔ la nakpɔ ŋusẽ ale si míebua woe dzi o. Ƒe 33 koe Yesu xɔ hafi wu subɔsubɔdɔ si wòwɔ le anyigba dzi la nu, gake wò ŋutɔ bu nu siwo gbegbe wòte ŋu wɔ ŋu kpɔ!\n16, 17. (a) Aleke hamemetsitsiwo wɔna nyana nenye be nɔviŋutsu aɖe dze woakafui be woaɖoe subɔsubɔdɔwɔla alo hamemetsitsi? (b) Aleke wòate ŋu adzɔe be míawo ŋutɔwo míaƒe susuwo alo ale si wobua ɖekakpuiwoe le mía gbɔ la natsi tsitre ɖe nya si Ŋɔŋlɔawo gblɔ ŋu?\n16 Ðewohĩ le afi si míetso la, womebua ɖekakpuiwo ɖe ɖeke me o. Ne nenemae la, ate ŋu adzɔ be hamemetsitsiwo nanɔ hehem ɖe megbe be yewoakafu ɖekakpui siwo dze la be woaɖo wo subɔsubɔdɔwɔlawo alo hamemetsitsiwo. Anyo be hamemetsitsiwo katã naɖo ŋku edzi be Ŋɔŋlɔawo meyɔ ƒe aɖe koŋ si wòle be ŋutsu naxɔ hafi woakafui be woaɖoe subɔsubɔdɔwɔla alo hamemetsitsi o. (1 Tim. 3:1-10, 12, 13; Tito 1:5-9) Ne hamemetsitsi aɖe ɖo se aɖe anyi le go sia me le wo gbɔ dekɔnuwo ta la, ekema mele wɔwɔm ɖe Ŋɔŋlɔawo ƒe mɔfiafia dzi o. Menye ame ŋutɔ ƒe susuwo alo ale si wowɔa nu ɖe ɖekakpuiwo ŋu le mía gbɔ ye wòle be wòafia mɔ mí le ale si míabu woe me o, ke boŋ nya siwo Mawu ƒe Nyaa gblɔ ye.—2 Tim. 3:16, 17.\n17 Ne hamemetsitsiwo mewɔ ɖe mɔfiame siwo Biblia na ku ɖe ŋutsuwo ɖoɖo agbanɔamedzinɔƒewoe ŋu dzi o la, awɔe be woanɔ hehem ɖe megbe be woakafu nɔviŋutsu siwo dze la be woaɖo wo. Le dukɔ aɖe me la, subɔsubɔdɔwɔla aɖe tsɔa agbanɔamedzi vevi siwo wode esi la nyuie. Togbɔ be hamemetsitsi siwo le eƒe hamea me la lɔ̃ ɖe edzi be eɖo Ŋɔŋlɔawo ƒe nudidi siwo wobia tso hamemetsitsiwo si la gbɔ va se ɖe afi si sɔ hã la, womekafui be woaɖoe hamemetsitsi o. Hamemetsitsi siwo tsi wu la dometɔ ʋɛ aɖewo te tɔ ɖe edzi be ɖekakpuia ƒe dzedzeme ɖi sɔhɛ akpa be woabui hamemetsitsii. Nublanuitɔe la, womekafui be woaɖoe hamemetsitsi o le susu ma dzaa ko ta. Togbɔ be kpɔɖeŋu ɖeka koe nye esia hã la, nyatakakawo ɖee fia be nuŋububu mae le ame geɖe si le xexea ƒe teƒe vovovowo. Esia tae wòle vevie ŋutɔ be míawɔ ɖe mɔfiame siwo le Ŋɔŋlɔawo me dzi, ke menye be míalé míawo ŋutɔwo míaƒe susuwo alo dekɔnuwo me ɖe asi o! Ema ko hafi míate ŋu adzudzɔ ʋɔnudɔdrɔ̃ amewo le ale si wodzena le gotae la nu, abe ale si Yesu de se na mí ene.\nMIDRƆ̃ ƲƆNU DZƆDZƆE\n18, 19. Nu kae akpe ɖe mía ŋu míabu mía nɔviwo abe ale si Yehowa bua woe ene?\n18 Togbɔ be míede blibo o hã la, míate ŋu asrɔ̃ ale si míawɔ nu ɖe amewo ŋu ameŋkumemakpɔmakpɔe, abe ale si Yehowa wɔnɛ ene. (Dɔw. 10:34, 35) Gake ele be míayi edzi anɔ agbagba dzem le esia ŋu eye míaƒe susu nanɔ ŋkuɖodzinya siwo le Mawu ƒe Nyaa me dzi. Ne míewɔna ɖe ŋkuɖodzinya mawo dzi la, esia awɔe be míawɔ ɖe se si Yesu de be míadzudzɔ ʋɔnudɔdrɔ̃ amewo le ale si wodzena le gotae nu la dzi.—Yoh. 7:24.\n19 Eteƒe madidi o, míaƒe Fia Yesu Kristo ava drɔ̃ ʋɔnu amegbetɔwo katã, menye ɖe nu si eƒe ŋkuwo kpɔ la nu alo nu si eƒe to se la nu o, ke boŋ adrɔ̃ ʋɔnu dzɔdzɔe. (Yes. 11:3, 4) Esia anyo ale gbegbe!


Ametsitsiwo ƒe Dɔmenyo Habɔbɔ Wɔ Lãmese Dodokpɔ na Amewo le Vakpo - Volta Online\nby Volta Online May 29, 2018 May 30, 2018 015485\nShepherd Centre of Ageing si nye dɔmenyo habɔbɔ aɖe le Amuga Nutoa me si menɔla geɖewo nye ametsitsiwo abe ƒe blaenyi mawo lɔƒo ene ƒe alɔdze si le Vakpo, North Dayi nutoa mea, wɔ Lãmese dodokpɔ na dumeviwo abe woƒe ƒe eve zaɖuɖu ƒe akpa aɖe ene.\nHabɔbɔmetɔwo le Vakpo kple eƒe golɔguiwo me si Torgbe Atikpli IV tso Ashantime, Adomi, nɔ ŋgɔ na, wɔ wɔna wodze gomekpɔlawo ŋu to nukokoe doname, glitoto, fefewɔwɔ kple biblia me dzodzrowo le wonɔewo domea, me.\nKe le wɔna mea, wokplɔ gomekpɔwo, ametsitsiwo kple ɖeviwo sia, to nufiafia kple nuxlɔmenya siwo woatsɔ atu woƒe agbewo ɖo me.\nLe dzeɖoɖo me kple voltaonlinegh.com ƒe nutsotsonala, Torgbe Atikpli IV ɖe eme be habɔbɔa ƒe taɖodzinue nye be wòahe ɖekawɔwɔ kple dzidzɔkpɔkpɔ vɛ na ametsitsi ɖesiaɖe.\nEte gbe ɖe edzi be zi geɖea, amewo bua ametsitsi mawo adzetɔwoe si wɔnɛ be agbenɔnɔ sesẽna nawo yi hea ahedada kple ku vana wodzie. Ke ebia tso amewo si be woagbe nu le ŋkɔ vlowo yɔyɔ ɖe woƒe ametsitsi ŋu kple nuwɔna bubu aɖe siwo medze o la, gbɔ.\nTogbui Atikpli be habɔbɔ de lãmese dodokpɔ, lɔlɔnu fã nunana dɔnɔwo kple dume-dzadzraɖo wɔna geɖewo tome kpe ɖe tsaɖiɖi de modzakaɖeƒe vevi aɖewo tso esime habɔbɔa dze te le Vakpo.\nKe ebia tso ametsitsi kata kloe si be woage ɖe Shepherd’s Centre of Ageing habɔbɔa me hena dzidzɔdodo ɖe woƒe agbewo ŋu le woƒe tsitsime ŋkekewo ŋu.\nEɖee gblɔ ha be, habɔbɔa ɖo tame kplikpa be yeatu ŋkuυuυui modzakaɖeƒe aɖe ɖe North Dayi Nutoa me alebe, edoe ɖe amedɔɖulawo gbɔ be woana kpekpeɖeŋu aɖewo habɔbɔa kple susu be, drɔekuku ma nateŋu ava eme na habɔbɔa.\nShepherd’s Centre of Ageing habɔbɔa ƒe alɔdzewo de blaeve kple edzivɔwo le Amuga Nutoa me kpe ɖo alebe, emenɔlawo tso sɔlehawo vovowo me abe, Roman Catholic, RC, Nyanyui hamea alo Evangelical Presbyterian Church, Apostles Revelation Society (ARS) kple bubuawo.\nBy: Bernice Bubune/voltaonlinegh.com\nEwe NewsShepherd Centre of AgeingVolta RegionShare0


Ne Srɔ̃wò Hiã Beléle Tɔxɛ Le Lãmegbegblẽ Ta\nGBE BUBU Afrikaans Albanian Amharic Arabic Armenian Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Fijian Finnish Franse Ga Georgian German Greek Haitian Creole Hebrew Hiligaynon Hindi Hungarian Igbo Iloko Indonesian Isoko Italian Japanese Kannada Kikongo Kirghiz Korean Lingala Lithuanian Luo Macedonian Malagasy Malayalam Maltese Marathi Maya Mizo Myanmar Norwegian Oromo Ossetian Polish Portuguese Punjabi Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Serbian Sesotho (Lesotho) Setswana Silozi Sinhala Slovak Slovenian Spanish Sranantongo Swahili Swedish Tagalog Tatar Telugu Thai Tigrinya Tshiluba Tsonga Turkish Twi Ukrainian Vietnamese Xhosa Zulu\nTso esime wokpɔ ɖeɖiteameŋu atraɖii ƒe dɔléle le ŋunye la, enɔ na srɔ̃nye be eya ɖeka ko nanɔ ga hem va aƒea me. Gake megblɔa míaƒe gazazãwo ŋu nya aɖeke nam o. Nu ka tae? Ðewohĩ ganyawo megade ƒomea dzi o, eye enya be ne menya nu tso gakuxi siwo gbegbe me tom míele ŋu la, aɖe fu nam vevie.—Nancy. *\nKUXIWO ate ŋu anɔ srɔ̃ɖeɖe me, gake ne dɔmavɔleameŋu aɖe dze srɔ̃tɔ ɖeka dzi la, esia agate ŋu adzi kuxiwo ɖe edzi. * Ðe srɔ̃wò le nɔnɔme sia tɔgbi me, si gbɔ wòle be nàkpɔa? Ne nenemae la, ɖe biabia siwo gbɔna la dometɔ aɖe ɖea fu na wòa: ‘Ðe mate ŋu anɔ te ɖe enu ne srɔ̃nye ƒe lãmegbegblẽa gava nyra ɖe edzia? Ɣeyiɣi didi kae mate ŋu ayi edzi anɔ srɔ̃nyea gbɔ kpɔm, eye maganɔ nuɖaɖa, aƒemedzadzraɖo, kple dɔwɔɖui nyawo hã gbɔ kpɔm? Nu ka tae wònye be nyee le lãmesẽ me anɔ fu siawo kpem?’\nLe go bubu me la, ne wòe le dɔa lém la, ɖewohĩ àbia ɖokuiwò be: ‘Aleke mate ŋu ade bubu ɖokuinye ŋu le esi nyemegate ŋu wɔa naneke le ɖokuinye si o? Ðe nye nu vea dɔ me na srɔ̃nye, le nye dɔlélea ta? Míaƒe dzidzɔkpɔkpɔ le srɔ̃ɖeɖea me ƒe seɖoƒee nye esia?’\nNublanuitɔe la, srɔ̃ɖeɖe geɖewo me gblẽ le esi dɔmavɔleameŋu dze ame ɖeka dzi ta. Gake esia mefia be nenema kokokoe wòanɔ le miawo hã gome o.\nSrɔ̃tɔ geɖewo te ŋu nɔ te ɖe nɔnɔmea nu, eye wokpɔa dzidzɔ hã, togbɔ be dɔmavɔleameŋu ɖe kpe na wo dometɔ ɖeka hã. Le kpɔɖeŋu me, bu Yoshiaki kple Kazuko ŋu kpɔ. Dɔléle aɖe si gblẽa nu le ame ƒe dzimeƒu ŋu la wɔe be Yoshiaki megate ŋu wɔa naneke kura le eɖokui si o. Kazuko gblɔ be: “Ele be mawɔ nu sia nu na srɔ̃nye. Egbɔkpɔkpɔ wɔe be nye kɔ, abɔtawo, kple abɔwo katã va nɔ veyem, eye medea ƒunukpeƒewo kple dzimeƒuwo ŋuti dɔyɔƒe aɖe enuenu. Mesena le ɖokuinye me zi geɖe be dɔnɔdzikpɔkpɔ mele bɔbɔe kura o.” Togbɔ be nɔnɔmeawo sesẽ alea hã la, Kazuko gblɔ be: “Míaƒe srɔ̃ɖekadodoa me gava sẽ ɖe edzi wu.”\nEkema, nu vevi kae nana wokpɔa dzidzɔ le nɔnɔme siawo tɔgbi me? Nu vevi siwo nana ame siwo le nɔnɔme sia me la yia edzi nɔa dzidzɔ kpɔm le woƒe srɔ̃ɖeɖea me eye woƒe dzi dzea eme lae nye ale si wobua dɔlélea be yewo ame evea siaa dzie wòdze, ke menye ame si tsi aba dzi la koe o. Nya lae nye be ne srɔ̃tɔ ɖeka dze dɔ la, wo ame evea katã kpea fu le mɔ aɖe nu godoo. Woƒo nu tso ɖekawɔwɔ blibo sia si wòle be wòanɔ srɔ̃ŋutsu kple srɔ̃nyɔnu dome la ŋu le 1 Mose 2:24 be: “Ŋutsu agblẽ fofoa kple dadaa ɖi ahaku ɖe srɔ̃a ŋuti, eye woanye ŋutilã ɖeka.” Eya ta ne dɔmavɔleameŋu dze srɔ̃tɔ ɖeka dzi la, ele be wo ame evea woawɔ nu adudu le akɔkpekpe kple kuxia me.\nTsɔ kpe ɖe eŋu la, numekukuwo ɖee fia be srɔ̃tɔ siwo naa ƒomedodo kplikplikpli nɔa wo dome la ƒe nɔnɔmea metia wo o, togbɔ be dɔmavɔleameŋu ɖe kpe na wo dometɔ ɖeka hã, eye wote ŋu srɔ̃a mɔ nyuitɔ siwo dzi woato atrɔ ɖe nɔnɔmeawo ŋu. Mɔ nyuitɔ siawo siwo wosrɔ̃ tsɔ nɔa te ɖe nɔnɔmeawo nu la ɖo kpe ale si aɖaŋuɖoɖo siwo le Biblia me la ɖea vi ɣesiaɣi la dzi. Bu aɖaŋuɖoɖo etɔ̃ siwo gbɔna la ŋu kpɔ.\nMiɖe Ameŋububu Fia Mia Nɔewo\nNyagblɔla 4:9 gblɔ be: “Ne ame le eve la, enyo wu ame ɖeka.” Nu ka tae? Kpukpui 10 lia gblɔ be: “Ne wo dometɔ ɖeka dze anyi la, nɔvia afɔe ɖe tsitre.” Ðe nègblɔa ŋudzedzekpɔɖeameŋunyawo ‘tsɔ fɔna srɔ̃wò ɖe tsitrea’?\nÐe miete ŋu dia mɔnu siwo dzi miato ana kpekpeɖeŋu mia nɔewoa? Yong, si srɔ̃nyɔnu ƒe akpa ɖeka tu la gblɔ be: “Medzea agbagba ɖea ameŋububu fiaa srɔ̃nye ɣesiaɣi. Ne tsikɔ le wuyem la, mebua eŋu be tsikɔ anya nɔ eya hã wum. Ne meɖoe be mayi aɖaɖi tsa le teƒe dzeaniwo la, mebianɛ ne adi be yeayi kplim. Míesea veve hedoa dzi ɖekae.”\nLe go bubu me la, ne wòe nye dɔnɔa la, ɖe nàte ŋu awɔ nanewo na ɖokuiwò, si magblẽ nu le wò lãmesẽ ŋu oa? Ne èwɔe alea la, ate ŋu ana nàde asixɔxɔ ɖokuiwò ŋu, eye wòate ŋu akpe ɖe srɔ̃wò ŋu be wòayi edzi anɔ be lém na wò.\nLe esi teƒe be nàsusui be yenya mɔ nyuitɔ si dzi yeato aɖe ameŋububu afia ye srɔ̃ la, ɖe manyo be nàbiae wòagblɔ nu si adze eŋu wu la na wò oa? Nancy, si ŋu míeƒo nu tso le nyati sia ƒe gɔmedzedze la va gblɔ ale si wòtena ɖe edzi be yemegasea nya aɖeke tso ƒomea ƒe ganyawo ŋu o la na srɔ̃a mlɔeba. Fifia la, srɔ̃a dzea agbagba ɖoa dze kplii tso eŋu.\nTE MƆNU SIA KPƆ: Ŋlɔ nu siwo nèsusu be ne srɔ̃wò wɔ na wò la, ana nɔnɔmea naka ɖe eme vie la ɖi, eye nàna srɔ̃wòa hã nawɔe nenema. Azɔ mia dometɔ ɖe sia ɖe natsɔ eƒe nuŋlɔɖia na nɔvia. Mia dometɔ ɖe sia ɖe netia nu siwo nɔvia ŋlɔ la dometɔ ɖeka alo eve siwo dzi wɔwɔ anya wɔ.\nÐoɖowɔɖi Si Da Sɔ Nenɔ Mia Si\nNunyala Fia Salomo ŋlɔ be: ‘Ɣeyiɣi li na nu sia nu.’ (Nyagblɔla 3:1) Ke hã, ate ŋu adze abe manya wɔ be woawɔ ɖoɖowɔɖi si da sɔ o ene, le ale si dɔmavɔleameŋu me tsonuwo ate ŋu anɔ ƒomea ƒe ɖoɖowo me tɔtɔm ta. Nu kae miate ŋu awɔ be dadasɔ aɖe si nu ya nanɔ miaƒe ɖoɖowɔɖiwo me?\nMiwɔ ɖoɖo ɖekae mianɔ gome kpɔm le nuwɔna siwo ana mianɔ susu ɖem ɖa le dɔlélea dzi vie tso ɣeyiɣi yi ɣeyiɣi la me. Ðe miagate ŋu awɔ nu siwo miewɔna ɖekae tsã hafi dɔlélea va do mo ɖa la dometɔ aɖewo akea? Ne manya wɔ nenema o la, nu bubu kawoe miate ŋu awɔ? Ate ŋu anye nu bɔbɔe aɖe ko abe nuxexlẽ na mia nɔewo loo, alo nu siwo wɔwɔ bia agbagba dzedze geɖe, abe gbegbɔgblɔ bubu sɔsrɔ̃ ene. Nu siwo ana miaɖe susu ɖa le dɔlélea dzi vie la wɔwɔ ɖekae ate ŋu ado ŋusẽ miaƒe “ŋutilã ɖeka” ƒe kadodoa—eye esia adzi miaƒe dzidzɔkpɔkpɔ ɖe edzi.\nNu bubu si hã akpe ɖe mia ŋu miada asɔe nye hadede kple ame bubuwo. Biblia gblɔ le Lododowo 18:1 be: ‘Ame si ɖe eɖokui ɖe aga le eya ŋutɔ ƒe dzodzro yome dim la, etsia tre ɖe nunyanyawo katã ŋu.’ Ðe nède dzesii le kpukpui sia me be ame ɖokui ɖeɖe ɖe aga ate ŋu agblẽ nu le ame ƒe tamesusu ŋua? To vovo na ema la, hadede kple ame bubuwo enuenu ate ŋu ana wò dzi nadze eme eye wò susu me hã nadze akɔ anyi. Ðe manyo be wò ŋutɔ nàkpe ame aɖe be wòava srã wò kpɔ oa?\nƔeaɖewoɣi la, esesẽna na srɔ̃tɔ siwo le wo srɔ̃ dɔnɔwo dzi kpɔm la be woada asɔ. Wo dometɔ aɖewo ƒoa wo ɖokuiwo ɖe dɔ geɖe akpa wɔwɔ me, si wɔnɛ be nu nɔa wo ŋu tem vivivi, eye wògblẽa nu le woƒe lãmesẽ ŋu. Ate ŋu ava dzɔ be nu ava te wo ŋu ale gbegbe be womagava te ŋu anɔ wo srɔ̃ lɔlɔ̃a gbɔ kpɔm gɔ̃ hã o. Eya ta ne èle srɔ̃wò si dɔmavɔleameŋu le fu ɖem na gbɔ kpɔm la, mègaŋe aɖaba ƒu wò ŋutɔ wò lãmesẽnyawo dzi o. Ðo ɣeyiɣi aɖewo koŋ ɖi nàtsɔ anɔ ɖiɖim ɖe eme edziedzi. * Ame aɖewo kpɔe be edea yewoƒe lãmesẽ dzi ŋutɔ ne yewoƒoa nu tso yewoƒe dzimaɖitsitsiwo ŋu na yewo xɔlɔ̃ si dzi yewo ka ɖo, si ƒe vidzinu meto vovo na wo tɔ o, la tso ɣeyiɣi yi ɣeyiɣi.\nTE MƆNU SIA KPƆ: Ŋlɔ kuxi siwo nèdoa goe le srɔ̃wòa gbɔ kpɔkpɔ me la ɖi. Emegbe ŋlɔ afɔ siwo nèkpɔ be yeate ŋu aɖe atsɔ akpɔ wo gbɔ alo anɔ te ɖe wo nu nyuie la ɖi. Le esi teƒe be nànɔ afɔɖeɖe siawo dometɔ ɖe sia ɖe ŋu bum fũu akpa la, bia ɖokuiwò be, ‘Wo dometɔ ka ŋu dɔ wɔwɔe anɔ bɔbɔe wu, si dze ƒãa be ana nɔnɔmea naka ɖe eme?’\nNa Nukpɔsusu Nyui Nanɔ Asiwò\nBiblia xlɔ̃ nu be: ‘Mègagblɔ be, nu ka ta tsã ŋkekewo nyo wu fifitɔwo hã o.’ (Nyagblɔla 7:10) Eya ta ƒo asa na ale si nuwo anɔ ne ɖe medze dɔ o la ŋu bubu. Ðo ŋku edzi be le xexe sia me la, seɖoƒe li na dzidzɔ ɖe sia ɖe si míakpɔ la le mɔ aɖe nu. Nu si le vevie ye nye be nàlɔ̃ ɖe nɔnɔme si me nèle la dzi, eye nàwɔ nu siwo nàte ŋu awɔ be wò dzi nadze eme.\nNu kae ate ŋu akpe ɖe mia kple srɔ̃wòa ŋu le go sia me? Miɖo dze tso miaƒe yayrawo ŋu ɖekae. Kpɔ dzidzɔ ɖe tɔtrɔ nyui ɖe sia ɖe si nàde dzesi le wò lãmegbegblẽa ŋu la ŋu ɣesiaɣi. Mibu nu nyui siwo miate ŋu anɔ mɔ kpɔm na la ŋu, eye miaɖo taɖodzinu siwo gbɔ miate ŋu aɖo la na mia ɖokui.\nAtsu kple asi siwo nye Shoji kple Akiko wɔ ɖe aɖaŋuɖoɖo sia dzi, eye wòɖe vi geɖe na wo. Esi lãmekaveame dɔléle aɖe va dze Akiko dzi la, enɔ na wo be woaɖe asi le Kristotɔwo ƒe ɣeyiɣiawo katã ƒe subɔsubɔdɔ tɔxɛ si wɔm wonɔ la ŋu. Ðe dzi ɖe le wo ƒoa? Dzi anya ɖe le wo ƒo ya. Gake Shoji ƒe nuxlɔ̃ame sia le yiyim na ame siwo le nɔnɔme ma me be: “Mègana dzi naɖe le ƒowò to nu siwo màgate ŋu awɔ o la ŋu bubu me o. Na nukpɔsusu nyui nanɔ asiwò. Ne mɔkpɔkpɔ li be nɔnɔmeawo ava ɖɔ ɖo le etsɔme hã la, miaƒe susu nenɔ nu siwo miate ŋu awɔ fifia dzi. Le gonyeme la, nu si mewɔna ye nye be menaa nye susu katã kuna ɖe srɔ̃nyea kple ale si makpe ɖe eŋui la ŋu.” Aɖaŋuɖoɖo nyui sia ate ŋu akpe ɖe wò hã ŋuwò ne srɔ̃wò hiã beléle tɔxɛ le lãmegbegblẽ ta.\n^ mm. 4 Dɔmavɔleameŋu si anɔ fu ɖem na srɔ̃tɔ ɖeka la koŋ ŋue woƒo nu tso le nyati sia me. Ke hã, aɖaŋuɖoɖo siwo le eme la ate ŋu aɖe vi na srɔ̃tɔ siwo le lãmesẽkuxiwo me tom hena ɣeyiɣi aɖe le afɔku aɖe alo seselelãmekuxi aɖe, abe blanuiléledɔ ene, ta la hã.\n^ mm. 20 Le ale si wò nɔnɔmeawo le nu la, ɖewohĩ anyo be nàxɔ kpekpeɖeŋu tso atikeŋutinunyalawo gbɔ hena ɣeyiɣi aɖewo ya teti, nenye be anya wɔ.\nNu kae hiã vevie wu be mía kple srɔ̃nye míawɔ fifi laa?\n▪ Míanɔ dze ɖom tso dɔlélea ŋu geɖe wu\n▪ Míanɔ dze ɖom tso dɔlélea ŋu fũu o\n▪ Míatsi dzimaɖi fũu o\n▪ Míaɖe ameŋububu afia mía nɔewo geɖe wu\n▪ Míanɔ nu siwo míate ŋu awɔ ɖekae atsɔ aɖe susu ɖa le dɔlélea ŋu vie la wɔm\n▪ Míanɔ ha dem kple ame bubuwo geɖe wu\n▪ Míaɖo taɖodzinu siwo asɔ na mí\nBe miada asɔ nyuie la, ɖe miate ŋu awɔ dzidzɔdonamenuwo ɖekaea?\nSrɔ̃ɖeɖe Srɔ̃ɖeɖe Kple Ƒomegbenɔnɔ Ŋutilãmelãmesẽ Kple Susumelãmesẽ Ŋutifafa Kple Dzidzɔkpɔkpɔ\nNe Nya Vɔ̃ Aɖe Dzɔ\nNa woakpe ɖe ŋuwò.\nƉoe Ɖe Amewo Ɖoe Ɖe Amewo Ne Srɔ̃wò Hiã Beléle Tɔxɛ Le Lãmegbegblẽ Ta\nw09 11/1 axa 10-12\nƉoe Ɖe Amewo Ɖoe Ɖe Amewo GBETAKPƆXƆ November 2009


NEW YORK—Lillian Gobitas Klose, si tso nya me be yemado gbe na aflaga o eye wodrɔ̃ ʋɔnu ɖedzesi aɖee le Amerika Ƒe Ʋɔnudrɔ̃ƒe Kɔkɔtɔ la, ku le eƒe aƒe me le Fayetteville si le Georgia le August 22, 2014 dzi. Exɔ ƒe 90.\nWilliam Henry Gobitas (miame ɖaa), Walter Gobitas kple Lillian Gobitas esime wonya ɖeviwo le suku esi wogbe be yewomado gbe na aflaga o ta le ƒe 1935 me.\nLillian Gobitas kple nɔvia ŋutsu William tso nya me be yewomagado gbe na aflaga azɔ o esi wose dukɔa ƒe radio dzi wɔna aɖe le October 6, 1935 dzi, si ƒo nu tso se si Biblia de ku ɖe trɔ̃subɔsubɔ ŋu vɔ megbe. Yehowa Ðasefowoe wo ame evea siaa nye. Le kwasiɖa ʋɛ aɖewo megbe la, wonya wo le suku esi wogbe be yewomado gbe na aflaga o. Wo fofo, Walter, tsɔ nya yi nutomeʋɔnudrɔ̃ƒewo heʋli ɖeviawo ƒe gomenɔamesi ta eye wòɖu dzi. Sukutatɔwo tsɔ nyaa yi Ʋɔnudrɔ̃ƒe Kɔkɔtɔ le June 3, 1940 dzi be woagbugbɔ nyaa adrɔ̃ na yewo. Esi wogbugbɔ nya sia si wona ŋkɔe be Minersville Nutomesuku kple Gobitis (womeŋlɔ tɔgbuiŋkɔa nyuie le ʋɔnudrɔ̃ƒea ƒe nuŋlɔɖiwo me o) drɔ̃ la, nya la va yi Gobitas ƒomea dzi. Le ƒe etɔ̃ megbe, si nye Aflaga Ƒe Ŋkeke le June 14, 1943 dzi la, Ʋɔnudrɔ̃ƒe Kɔkɔtɔ trɔ nyametsotso si wòwɔ le Gobitis ƒe nyadɔdrɔ̃a me le ƒe 1940 me la, le eƒe nyametsotso si ku ɖe West Virginia Dukɔa Ƒe Sukudzikpɔƒe kple Barnette ŋu la me, eye esia wɔe be Ðasefowo ƒe viwo trɔ yi suku. Esiae nye zi gbãtɔ Amerika Ʋɔnudrɔ̃ƒe Kɔkɔtɔ trɔ nyametsotso si wòwɔ le ɣeyiɣi kpui aɖe me.\nAƒetɔ Walter Gobitas kple srɔ̃a Ruth dzi Lillian Gobitas le Minersville le Pennsylvania le November 2, 1923 dzi. Wonyrɔe wòzu Yehowa Ðasefo le March 14, 1935 dzi. Esi aƒenɔ Gobitas xɔ ƒe 20 la, eva zu ɣeyiɣiawo katã ƒe Biblia-fiala (si Yehowa Ðasefowo yɔna be gbesiagbe mɔɖela) eye emegbe wòva subɔ le Yehowa Ðasefowo ƒe dɔwɔƒegã le Brooklyn si le New York tso February 1946 va se ɖe April 1953 me.\nLillian kple srɔ̃a Erwin Klose, esime wonye dutanyanyuigblɔlawo le Vienna si le Austria le ƒe 1954 me.\nEsi aƒenɔ Gobitas de Yehowa Ðasefowo ƒe takpekpe aɖe le Europa le ƒe 1951 me la, edo go aƒetɔ Erwin Klose le Ðasefowo ƒe alɔdzedɔwɔƒe si le Germany. Xɔlɔ̃wɔwɔ yi edzi le wo dome hafi aƒetɔ Klose va de Gbetakpɔxɔ Habɔbɔa Ƒe Gilead Biblia Suku, si nye dutanyanyuigbɔgblɔlawo, siwo wogayɔna be mawunyadɔgbedelawo ƒe suku si wowɔ le South Lansing si le New York. Ewu sukua nu le ƒe 1952 me, eye woɖoe ɖe Vienna le Austria (Autriche). Aƒenɔ Gobitas hã wu mawunyadɔgbedelawo ƒe suku nu le February 1954 me.\nLe March 24, 1954 dzi la, eya kple aƒetɔ Klose ɖe wo nɔewo le Vienna eye woyi woƒe dutanyanyuigbɔgblɔdɔa dzi le Austria. Wotrɔ va Amerika le ƒe ma ƒe nuwuwu le aƒetɔ Klose ƒe lãmesẽkuxi si nɔ gã dom ɖe edzi ta. Elabena Nazitɔwo wɔ funyafunya aƒetɔ Klose le fuwɔamegaxɔ me le esi wònye Yehowa Ðasefo ta, eye esia gblẽ nu le eƒe lãmesẽ ŋu vevie. Emegbe wodzi vi eve siwo ŋkɔwoe nye Stephen Paul kple Judith Deborah. Le ƒe 1967 me la, aƒetɔ Klose kple eƒe ƒomea ʋu yi Riverdale le Georgia afi si wokeke woƒe Biblia-fiafiadɔ ɖe enu le.\nAƒenɔ Gobitas Klose gblẽ via nyɔnu Judith Klose; nɔvia nyɔnu eve siwo ŋkɔwoe nye Jeanne Fry kple Grace Reinisch; kple nɔvia ŋutsu Paul Gobitas ɖe megbe. Srɔ̃a kple via Stephen Paul Klose, edzilawo, nɔvia ŋutsu William Gobitas kpakple nɔvia nyɔnu Joy Yubeta ku do ŋgɔ nɛ.